
1. Actualitatea preocupării metafizice 

În afară de cursul de Teoria cunostintei, am anunţat pentru anul acesta un 
Curs de Metafizică. În cel dintâi, facem teorie, adică lucrăm în domeniul 
acesta al filosofiei cam în același fel în care lucrează mestesugarul în 
domeniul precis al meseriei lui, facem oarecum filosofie dintr-un punct de 
vedere științific — dacă formula nu ar fi controversată si irevelantă. 

Cursul de Metafizică este altceva. Acesta nu se adresează propriu-zis 
spiritului dumneavoastră sau calității dumneavoastră științifice, și nici 
tehnicei pe care ar trebui să o capatati întru mânuirea problemelor 
filosofice. Cursul de Metafizică se adresează spiritului dumneavoastră în 
totalitatea lui, necesităților dumneavoastră spirituale, tendinţelor fiecăruia 
din dumneavoastră de a vă fixa, de a vă preciza, găsi si defini pe 
dumneavoastră în raport cu întreaga existenţă. 

Prin urmare, dacă acest Curs de Metafizică are actualitate, această 
actualitate trebuie să rezulte oarecum dintr-o coloratură aparte a structurii 
speciale a spiritului contemporan. Nu este greu să vă dovedesc că această 
actualitate există, adică nu este greu să dovedesc că în adevăr preocuparea 
metafizică este la ordinea zilei. Nu as avea decât să vă insir câteva lucruri 
comune, care se cunosc, ca de pildă falimentul științei în veacul al XIX-lea, 
care a dus la o nouă muncă spirituală si a creat noi necesități etetera, si încă 
ar fi suficient să vedeţi că într-adevăr această preocupare metafizică există 
ca necesitate metafizică. 

Dar această chestiune a falimentului științific nu este propriu-zis tocmai 
o explicare a ivirii acestei metafizici. Dumneavoastră ştiţi, pe de altă parte, 
ca ceea ce se numește explicaţie nu este tocmai un lucru la dispoziţia tuturor 
şi aş putea adăuga că eu, cel putin, nu am avut niciodată explicatiunea la 
nici un lucru. Asa că explicatiunea aceasta cu falimentul ştiinţei si cu ivirea 


metafizicei ca un fel de reacțiune provocată de falimentul științei rămâne 
pentru mine o afirmare gratuita alături de atâtea altele. 

Eu zic că acest faliment al ştiinţei nu este suficient ca să explice noua 
îndrumare metafizică a spiritului contemporan, pentru că, propriu-zis, 
ştiinţa nu face faliment. De ce, întreb eu, există o necesitate metafizică 
astăzi, ca un reflex al falimentului științei, când totuşi ştiinţa isi sărbătoreşte 
astăzi cel mai mare succes pe care a putut să-l înregistreze vreodată? 
Niciodată priza pe care omul a avut-o asupra realităţii prin știință, cu 
ajutorul acestui instrument al ştiinţei, nu a fost asa de puternică si de 
stringentă cum este astăzi. Niciodată tehnica nu a avut mai la îndemână 
cercetarea științifică decât astăzi. 

Falimentul de care vorbesc începe cam pe la anul 1870. De atunci si 
până astăzi! ştiinţa a progresat enorm. În adevăr, ganditi-va ce era ştiinţa 
atunci și ce este astăzi. Gândiţi-vă numai în electromagnetism cât de 
extraordinar progres s-a făcut de atunci si până astăzi, si nu numai de 
atunci, dar chiar de la 1915 până astăzi. Și atunci, unde este falimentul 
științei? 


2. Reînnoirea metafizică si insuficienţa stiintei 

Stiinta nu este în faliment și totuşi necesitatea metafizică există si astăzi, 
mai mult decât la 1870. De ce? Eu nu pot să explic lucrurile, dar pot să 
constat anume lucruri şi apoi să le lămuresc. Eu constat de pildă că exista o 
necesitate metafizică și înainte de 1870, dar această necesitate metafizică 
avea o altfel de îndrumare, satisfacerea acestei necessitas metaphisicae era 
făcută pe altă cale decât astăzi. Constat anume că, încă de pe la 1830, 
această necesitate metafizică se satisfacea prin știință. Cum? De pildă, 
vederea aceasta de ansamblu pe care o creează asupra universului 
materialismul, de o parte, monismul, de altă parte, nu este metafizică? 
Evident că da, numai că această metafizică a lui Haeckel, a lui Boucher, a 
lui Moleschott lucrează cu instrumentul ştiinţei. Prin urmare, necesitatea 
unei metafizici care să corespundă timpurilor noastre nu este o preocupare 
nouă a omenirii. Se constată numai, la un moment dat, că ceea ce implica 
anumite nevoi ale noastre într-un anumit timp nu mai poate să îndeplinească 
aceeași funcţiune socială astăzi. Adică, orientarea noastră spirituală, 
facultatea noastră spirituală de a ne preocupa de vederea de ansamblu 
asupra universului, a existat întotdeauna, dar orientarea acestei facultăţi, 
adică locul în care această facultate îşi caută explicarea, este astăzi unul, si 
era ieri altul. Acesta este principiul. Prin urmare, desi se vorbeşte de un fel 


de reinnoire metafizica, sau de o revivifiere a spiritului metafizic, aceasta 
nu trebuie căutată în funcțiunea metafizicizanta a spiritului, ci în directiunea 
în care această funcţiune a noastră se îndreaptă astăzi. 

Directiunea aceasta, este adevărat, nu mai este științifică, adică 
mentalitatea științifică, cunoştinţele ştiinţifice nu mai sunt suficiente, nu 
mai sunt recunoscute ca suficiente, pentru ca, în adevăr, să ne arate nouă, în 
viziune de ansamblu, care este solutiunea preocupării metafizice. Ci această 
preocupare a noastră merge astăzi într-o altă direcţie, aş zice chiar cu 
oarecare precautiune, necesitatea noastră metafizică de astăzi merge spre o 
lume care este alta decât lumea apărând prin știință și alta decât lumea 
realității noastre sensibile; adică, cu un cuvânt care trebuie luat cu anumite 


nuanţe întotdeauna, est modus in rebusliăl, această necesitate metafizică îşi 
caută astăzi satisfacția într-o lume, într-o realitate extramundana, în afară de 
realitatea noastră sensibilă si ştiinţifică. 

Ce credeți dumneavoastră că este, de pildă, spiritismul, care face ravagii 
îngrozitoare? Ce credeţi că este teosofia, care de asemenea face ravagii? Ce 
credeţi că este necesitatea ortodoxă şi ortodoxismul actual care de asemenea 
a început să facă ravagii? În fond, sunt lucruri care au existat întotdeauna. 
Credeţi oare că teosofia nu a existat întotdeauna, de când e lumea? Dar 
niciodată nu au fost la modă ca astăzi nici spiritismul, nici chestiunea 
religioasă. 

În definitiv, dacă ati lua un om care se ocupă de chestiunile religioase, de 
chestiunile teosofice, care sunt jumătate religioase, de cele spiritiste, care nu 
sunt deloc religioase, credeţi că veţi găsi într-însul ceva precis, o necesitate 
precisă sau o problemă precisă pe care o urmărește în vederea împlinirii 
unei necesități? Nu. Este ceea ce neamtul numeşte Schwărmereil!Pl; omul 
caută ceva, dar nu știe ce, simte o anumită nevoie, dar nu știe care este 
nevoia aceasta. Dacă ar şti-o, poate că i-ar găsi leacul, dar nu cunoaşte nici 
nevoia, nici leacul. De ce? Pentru că tocmai necesitatea aceasta se 
raportează la ceva care nu face parte din realitate, din realitatea palpabilă, 
din realitatea sibila si directă, nici din realitatea științifică cognoscibilă. 
Toate elementele concrete ce stau la dispoziţia spiritului omenesc prin 
educația omului, cunoștințele imediate şi cunoștințele științifice sunt, intr- 
adevăr, fata de aceste noi necesități omeneşti, un faliment. 

Așa se orientează, prin urmare, conștiința metafizică sau necesitatea 
metafizică astăzi, către ceva din afară de cunoştinţa pozitivă. 


3. Necesitatea metafizicei — 0 constanta omeneasca 

Este o perioadă pe care omenirea nu o trăieşte pentru prima oară acum. 
Dumneavoastră poate că ati observat, din studiile dumneavoastră de istorie, 
că sunt lucruri care se cam repetă. Tot asa, perioada aceasta a noastră de 
astăzi se repetă. Noi nu suntem așa de originali cum ne place să credem. 
Lumea este ceva mai veche si a cam epuizat formele de originalitate. 
Timpul acesta pe care-l trăim noi este un timp care prezintă oarecare 
asemănare, aş zice, cu Evul Mediu, cu singura deosebire că Evul Mediu era 
ceva mai cuviincios decât suntem noi astăzi. Asemănarea cu Evul Mediu 
este evidentă, pentru că, Evul Mediu urma după filosofia greacă, care era o 
filosofie eminamente imbibata de sentimentul naturii si de natură, si noi 
urmăm, la rândul nostru, o perioadă care a fost eminamente îmbibată de 
sentimentul naturii $i de natură. 

În definitiv, trebuie să recunoaştem că Renaşterea înseamnă din nou 
plasarea individului în centrul mediului lui natural, în natură. Poate că vă 
aduceţi aminte din alte lecturi ale dumneavoastră că, atunci când Petrarca s- 
a urcat pe un munte în nordul Italiei, atunci când scria jurnalul lui de 
călătorie (unul din primele jurnale care au fost scrise în Europa), a fost și el, 
atunci, în veacul al XIII-lea, îmbibat de sentimentul naturii. Renaşterea 
începe tocmai cu acest nou sentiment al naturii și Renaşterea isi găsește un 
punct culminant nu în cadrul ei, în afară de ea, îşi găsește un punct 
culminant în Rousseau și Kant. 

Ce este Aufklărung, iluminismul, decât tocmai pretenţia de a instaura 
dreptul natural în cadrul ce i se cuvine? Noi trăim, prin urmare, după o 
perioadă naturalistă, numai că este o deosebire între noi si Evul Mediu. 
Dumneavoastră ati râs când eu am spus serios că noi suntem mai putin 
cuviinciosi decât Evul Mediu. Evul Mediu este o epocă apocaliptică, adică 
de penitenta, după dezastrul vieţii spirituale care a avut loc către sfârşitul 
epocii greceşti. Evul Mediu este, după această perioadă, o epocă de 
penitenta a întregii omeniri. Multă lume spune despre această epocă cum că 
ar fi fost asa de întunecoasă, încât iti bagai degetele în ochi. Nu ştiu ce 
poate fi exact în această credință, dar ştiu că din nimic, nimic nu iese si, 
dacă Renașterea a fost aşa cum a fost, desigur că înaintea ei trebuie să fi 
fost altceva decât întunericul acesta. 

Noi astăzi nu încercăm încă necesitatea aceasta de a ne pocăi pentru 
păcatele generaţiilor trecute. Afirmarea aceasta a personalității umane în 
toate drepturile ei arhaice, dezastrul acesta de personalitate și de 


individualitate care a fost veacul al XVIII-lea, care a culminat in pretentia 
ştiinţei de a cuceri pe Dumnezeu, aceasta nu a fost simțită încă de noi cu 
toată greutatea pe care o comportă. Noi suntem inca inconstienti de vina pe 
care avem să o ispăşim. Cea mai mare inventiune din omenire a fost 
creștinismul, care a pus problema păcatului originar. Păcatul originar, care 
este una din cele mai adânci probleme ale spiritului omenesc, este tocmai 
un fel de răspuns la filosofia greacă. 

Noi am trăit în timpurile noastre formele apocaliptice ale războiului. Ei 
bine, vremurile acestea au trecut peste noi fără să lase nici o urmă. Au lăsat, 
desigur, multe urme în vremurile cu care ne luptăm, dar nu ne-au 
transformat deloc spiritul. Ceea ce se bănuia de către unii mistici ai Europei 
că războiul va însemna pentru Europa si pentru omenirea întreagă, a 
însemnat o epocă de pocăință a Evului Mediu, a fost o așteptare înșelătoare. 
Noi suntem mai putin cuviinciosi decât Evul Mediu, tocmai pentru ca 
suntem mai putin conştienţi de timpurile prin care au trecut generaţiile 
dinaintea noastră, de menirea si îndatoririle pe care le avem astăzi. Si 
atunci, necesitatea aceasta metafizică există astăzi, cum a existat după 
creștinism, la începutul si în continuarea Evului Mediu. 

Dar această necesitate metafizică nu este centralizată, ea se mișcă 
dezorganizată, e ca un roi de muşte care umblă în toate părţile și nu-și 
găseşte locul. Prin urmare, actualitatea există pentru problema metafizică, 
dar pentru noi ea nu prezintă garanţia unei solutiuni în timpurile de fata. 
Există la multi oameni de azi ideea, dar nu a reușit încă nici unul să arunce 
în disoluția pe care o avem înaintea noastră cristalul care în adevăr să 
provoace cristalizarea întregii disolutiuni. Aceasta încă nu o avem. Prin 
urmare, actul ca realitate, nu avem actul ca realizare — problema metafizică 
din punct de vedere al mântuirii omeneşti. Este o realitate, dar posibilitățile 
ei de rezolvare nu există încă. 

Aceasta despre actualitatea metafizicei. 


4. Problema mântuirii 

Dar eu am anunţat propriu-zis, în cadrul metafizicei, consideratiunea 
unei probleme, și anume problema mântuirii. O să vedem în lecţia viitoare 
ce însemnează această problema, care sunt datele ei precise si cum s-a pus 
ea în metafizica de până acum. 

Întrebarea însă pe care aş voi să o lămuresc încă de pe acum este dacă în 
adevăr această problemă este actuală, cel putin în același grad în care este si 
metafizica. O să vedeţi că problema aceasta este oarecum de interes 


personal. Prin insasi afirmarea acestei teme am facut oarecum dovada; 
pentru ca, daca in adevar problema aceasta este de interes personal, si daca 
există o necesitate metafizică, evident ca problema mântuirii, fiind o 
problemă de metafizică, este actuală. 

Dar este actuală și altfel. Acum patru ani, aci la universitatea noastră, s-a 
făcut un curs de Istoria doctrinei salvării1“] de către un profesor de la 
secţia istorică, un curs care în adevăr a mers până în fondul chestiunii și a 
lămurit problema pe toate laturile. Cine l-a facut? Un profesor de istorie. De 
unde, pentru un profesor de istorie, necesitatea de a face un curs propriu-zis 
de istoria metafizicei? 

Noi nu știm încă precis ce este problema salvării, dar în câteva cuvinte se 
poate lămuri. Necesitatea care duce pe oameni la teosofie nu este în legătură 
cu problema salvării. lar necesitatea care îndreaptă pe om către o viata 
religioasă, precisă, nu este în legătură cu problema salvării? Căci ce 
însemnează propriu-zis salvarea ta personală? Recunoașterea ta ca unitate 
spirituală şi punerea ta în acord cu restul existenţei. 

Un om este condamnat atunci când se rupe din mediul natural în care 
trăieşte, fiind în conflict permanent cu realitatea în care nu-şi mai găseşte 
liniște. Și un om nu se poate mântui decât în momentul când se pune în 
acord cu realitatea însăși, fie că găseşte aceasta solutiune de a se pune de 
acord cu realitatea, înglobându-se în realitate, fie că crede că are o altă cale 
de urmat, aceea de a ieşi în afară de realitate, de a — cum am zice — 
transgresa realitatea însăși. 


5. Faust — o posibilă soluţie a problemelor metafizice 

Cât despre actualitatea problemei lui Faust, aceasta este dată pentru noi 
de fapte precise. 

Unul din articolele care au făcut cel mai mare zgomot în opinia publică 
europeană în ultimii ani — si este aşa de greu să mai agiti opinia publică în 
Europa în materie de idei — este un articol publicat în „Mercure de 
France“, prin august, de către un scriitor, Maclot. Acesta a scris un studiu 
despre Faust. Autorul pare să fie un om inteligent, dublat de un om foarte 
şiret. El anunţă în articolul acesta cum că ar ţine în buzunar cheia de la 
lacătul lui Faust, şi o arată numai de departe, fără să o dea nimănui. El zice: 
„Eu am soluţia la cutare și la cutare problemă. Dacă dumneavoastră sunteţi 
deştepţi (dumneavoastră, criticii faustieni, sunteţi deştepţi), spuneti-mi ce 
înseamnă cutare lucru“. Evident că toți criticii faustieni au ridicat din umeri. 


Maclot zice: „Vedeţi că nu ştiţi? Să vă mai pun o întrebare. De ce în partea 
întâi, de exemplu, în scena cutare, se spun lucrurile cutare?“ si astfel, 
aruncă o mulțime de probleme noi, dintre care unele m-au preocupat si pe 
mine. Eu am astăzi pretentiunea că am pus mâna pe cheia lui Maclot înainte 
de e}, 44! 

Evident ca daca este înainte sau dupa nu are nici o importanţă. 
Dumneavoastra, care incepeti acum studiile de filosofie, va rog sa ascultati 
de la mine un lucru care are să vă servească: să nu credeţi că chestiunea 
intdietatii are vreo valoare în filosofie. Să nu vă sfiiti să spuneţi un lucru, 
gândindu-vă că l-a mai spus si altcineva. Un lucru are importantă daca, în 
adevăr l-ai gândit tu singur; că l-au mai spus si alții douăzeci înaintea ta e 
indiferent. Căci, în definitiv, folosul pe care-l ai de la filosofie este tocmai 
bucuria pe care o ai atunci când gândești că ai creat în ordinea aceasta 
spirituală. Că este altul cu „patentul“ în buzunar, poate să fie, dar ce-ţi pasa, 
întru cât te jenează lucrul acesta? De îndată ce poţi să foloseşti lucrul acela, 
şi nu numai lucrul ca rezultat, dar, pentru bucuria dumitale proprie, să 
foloseşti însuşi procesul de soluţionare al unui anumit rezultat, te 
interesează foarte puţin dacă eşti sau nu original. Este desigur altceva când 
ai luat dintr-o carte ceva si ai enunțat un anumit adevăr. Evident că, dacă ai 
luat adevărul acela și l-ai spus pur și simplu așa cum l-ai luat din carte, nu 
eşti nici mai deştept, nici mai valoros, nici mai puţin valoros ca mai înainte. 
Dar dacă iei rezultatele gândite de altul, găsite de altul si le asezi într-o 
ordine naturală, adică dacă le armonizezi, rezultatele sunt ca si cum ar fi ale 
dumitale. 

Acesta trebuie să vă fie în adevăr un fel de criteriu de conducere în 
activitatea dumneavoastră, pentru că numai atunci puteţi să valorificati 
această activitate filosofică, să o folosiţi în adevăratul ei sens si în adevărata 
ei nevoie, care nu este aceea de a epata pe cineva, de a scrie cărți groase, ci 
tocmai necesitatea aceasta de a te subtia pe tine din punct de vedere 
spiritual, de a te găsi pe tine însuţi, de a te defini pe tine în mijlocul 
realității. 

Vasăzică, articolul lui Maclot, care a făcut oarecare vâlvă şi care mi-a 
căzut întâmplător în mână, cuprinde anumite indicatiuni pentru cine posedă 
deja elemente, şi aceste indicatiuni sunt de cea mai mare importanţă pentru 
rezolvarea problemei salvării. O să vedeţi care este ideea. 

Prin urmare, Faust a fost pus în actualitate și prin acest articol al lui 
Maclot — articol care nu a fost izolat. 


Acest articol este mai ales un articol de provocare, scris la adresa celor 
care se ocupa cu studiul lui Faust si al operelor lui Goethe. Este un articol 
care a fost precedat de o multime de alte studii si polemici in legatura cu 
aceasta problema. 

Există, prin urmare, în actualitatea ştiinţifică europeană, o problema 
faustiană mai actuală astăzi decât acum 15 ani. Ea este însă mai actuală 
astăzi nu numai din cauza rezultatelor acestora neaşteptate la care pot să 
ajungă și alţii, dar este mai ales actuală în cadrul problemei mai largi despre 
care pomeneam adineauri, aceea a mântuirii omului. Cu alte cuvinte, Faust, 
ca soluţie la unele probleme, este un drum către o soluționare a unor 
probleme de metafizică. Prin urmare, în momentul când această problemă 
de metafizică a mântuirii este mai actuală, evident că în acel moment si 
Faust, adică solutiunea la această problemă, intră pe primul plan al 
interesului. 


6. Reprezentarea piesei Faust la București 

Un alt fapt care pune în actualitate la noi opera lui Goethe este acela al 
reprezentării piesei Faust pe scena Teatrului Naţional din Bucuresti. 

Poate că dumneavoastră veţi găsi că, eu exagerez în împrejurările 
acestea, dar reprezentarea piesei Faust este, pentru stadiul culturii noastre 
actuale, un eveniment de o extraordinară importanţă adică, mai bine zis, as 
putea spune că ar trebui să fie. 

Reprezentarea piesei Faust înseamnă că cultura românească a ajuns la un 
grad aşa de ridicat, încât ea poate să absoarbă, poate să asimileze într-însa 
capodoperele literaturii universale. Reprezentarea piesei Faust este de 
aceeaşi importanţă formidabilă de care a fost si traducerea Divinei Comedii 
— un eveniment, de asemenea, de o extraordinară importanţă. 27 de 
romane foarte bine scrise valorează mai puţin decât traducerea Divinei 
Comedii si decât reprezentarea piesei Faust. Aceasta însă cu o singură 
conditiune, și anume ca această traducere a Divinei Comedii si această 
reprezentare a piesei Faust să fie o necesitate a gradului nostru de cultură. 

Ce însemnează aceasta? Însemnează ca reprezentarea lui Faust să iasă 
din preocupările noastre, să nu fie decât o realizare, o obiectizare dacă voiti, 
a acestor preocupări ale noastre. 

Aceasta înseamnă că, dacă am o plantă oarecare într-o glastră și mă 
plictisesc de la o vreme că o văd mereu verde și neînflorită, pot să mă duc la 
un moment dat în grădină, să rup o floare rosie si să o pun pe plantă. 
Desigur că cei care vor intra în odaie se vor uita la plantă și vor zice: „Uite, 


[ec 


planta a înflorit în roșu!“. Desigur, şi acesta este un fel de înflorire. Dacă 
însă nu mă plictisesc, nu mă grăbesc și las să crească planta, las să treacă 
cei 35 de ani cât îi trebuie plantei cactus să înflorească, într-o bună zi o să 
mă pomenesc că acest cactus însuși o să dea o floare. Desigur, acesta este 
un alt fel de înflorire. 

Reprezentarea piesei Faust poate să fie ca si înflorirea naturală a plantei, 
dar poate să fie si ca înflorirea adăugită. 

La noi, reprezentarea piesei Faust seamănă cu planta la care s-a adăugit o 
floare de aiurea. Părerea mea este că e vorba de o floare nu numai adăugită, 
dar că este vorba chiar de o floare de hârtie, nici măcar de una ruptă din 
grădină. Dati-mi voie să vă arăt în această privință impresia mea personală: 
am fost acolo şi am simţit că îmi roşesc obrajii. Aceasta, nu pentru ceea ce 
se făcea pe scenă, căci pe scenă nu se putea face mai mult decât ceea ce 
putem noi face, dar pentru publicul din sală, pentru Bucuresti şi pentru Tara 
Românească întreagă, pentru că am recunoscut, în neputinta de a se 
reprezenta cuviincios Faust, gradul nostru coborât de cultură. Si atunci 
problema aceasta devine pentru mine pentru a patra oară, pentru al patrulea 
motiv, de actualitate. Este o situaţie pentru care suntem fiecare din noi în 
parte răspunzători, si eu de aci, şi dumneavoastră de acolo, suntem cu toţii 
responsabili de nivelul cultural în care trăim. Este nevoie ca cineva să vină 
şi să spună lucrurile așa cum sunt, este nevoie de cineva să vină şi să 
deschidă gura, ca să lămurească pe cei care pot fi. 

Evident că reprezentarea lui Faust, asa cum s-a făcut, a fost cât mai bună 
posibil. Nimeni nu este răspunzător de modul cum s-a reprezentat şi nimeni 
nu are dreptul să ceară celor ce au reprezentat-o mai mult, căci nu se putea 
face mai bine. Orice lucru care se întâmplă se întâmplă în virtutea unei 
ordini naturale, căci nimic nu este nenatural, lucrurile sunt întotdeauna 
naturale. 

Dar atunci se pune întrebarea: ce trebuie să facem ca să creăm o altă 
ordine naturală, în care reprezentarea piesei Faust să fie cu adevărat 
posibilă? 

Ei bine, plecând de la cazul acesta concret al reprezentării lui Faust in 
Tara Românească, eu nădăjduiesc să desfășor domniilor voastre câteva 
probleme care în adevăr să vă pună nu în conflict cu dumneavoastră, ci în 
discutiune cu dumneavoastră, sa vă facă să frământaţi câteva probleme care, 
prin însăși această frământare a lor, să izbutească să vă indice puţin nivelul 
spiritual în care trăim. 


lată atâtea motive pentru care, în adevăr, problema lui Faust, a mântuirii 
şi a metafizicei în general sunt de actualitate astăzi si iată si justificarea sau 
scuza, daca voiti, pentru tema aceasta asa de literară în aparenţă, pe care am 
anuntat-o. 

În lectiunea viitoare, vom vedea in ce constă problema salvării. 


[1a]t Există o măsură a tuturor lucrurilor (lat.) 

[1b]t Stare de neliniște tensionată către ceva neprecizat încă. Sau, cum îi 
plăcea lui Nae Ionescu să zică în alte locuri, „un fel de bâzâială neliniștită“. 

[1c]t Vasile Pârvan a ţinut acest curs în anul 1919. 

[1d]t O explicaţie. Pricina sufletească sau originea actului religios stă 
în nelinistea conștiinței umane. O conștiință umană într-un perfect echilibru 
n-are nevoie de act religios, poate să trăiască perfect închisă în ea însăși. 
Ea n-are probleme de rezolvat. O problemă de rezolvat nu există decât într- 
un domeniu în care echilibrul spiritual este rupt. Ruperea echilibrului 
acesta spiritual pune imediat necesitatea restabilirii acestui echilibru si 
considerarea religioasă, trăirea religioasă a existenţei cere tocmai o cale 
de ajungere; si considerarea filosofică a existenţei este tot o cale de 
ajungere la rezolvarea acestei probleme, numai că este o deosebire: a 
stăpâni filosoficeste existența sau, cu alte cuvinte, a te stăpâni pe tine 
însuţi, a stabili între forțele tale spirituale un echilibru stabil, însă în ultimă 
analiză, a te ridica deasupra întregii existente, a avea conștiință de 
caducitatea întregii existente, fata de perenitatea spiritualităţii tale, a te 
ridica, prin urmare, printr-o disciplină spirituală specială, a ridica viata ta 
spirituală deasupra existenței economice, însemnează a stăpâni pur si 
simplu existența, adică însemnează a avea puterea să o afirmi sau să o 
negi. Aceasta însemnează propriu-zis a stăpâni. Stăpânim un lucru când 
putem să-l afirmăm sau să-l negăm. Adică, cum afirmăm sau negăm? Când 
putem să ni-l apropriem, să-l facem folositor pentru noi, sau să trăim fără 
el. Într-un înțeles mai restrâns, a nega un lucru însemnează a-l distruge pur 
si simplu, în înțelesul acesta mai larg, filosofic, când ceea ce se pune faţă in 
faţă este conștiința umană si însuși cosmosul, fără ideea de divinitate, 
atunci a nega însemnează a putea să trăieşti ignorând toate necesităţile tale 
care sunt condiţionate de cosmos. De aceea există o salvare, o mântuire 
filosofică. O astfel de mântuire filosofică o găsiţi realizată în Spinoza. Tot 
așa mântuirea filosofică o găsiţi realizată în Goethe. Forma de echilibru 
spiritual realizată de personalităţile acestea — imensă, fără pereche în 


toată istoria culturii omenești, a lui Goethe — este tocmai o stăpânire a 
cosmosului fără ajutorul divinității; si, în genere, toate religiile care, 
pornind de la un punct de vedere panteist, alunecă înspre o filosofie pur și 
simplu panteistă, toate aceste religii sau toate aceste formule sunt formule 
de rezolvare filosofică a problemei mântuirii. Problema lui Faust e foarte 
simplă: concluzia la care trebuie să ajungă Faust, dacă este vorba să 
ajungă în stăpânirea formulei fericirei, este: omul isi este suficient lui 
însuși, omul poate să trăiască singur, împăcat cu el însuși. lată un fel de 
rezolvare a problemei mântuirii, felul filosofic. Felul acesta de rezolvare a 
problemei este foarte bun pentru unele temperamente; pentru alte 
temperamente, care iscodesc, care iau filosofia în serios si care cer 
filosofiei prin urmare să dovedească toate lucrurile pe care le afirmă — 
pentru că aceasta este filosofia, o interpretare a realității si o trăire a 
realităţii pe bază de dialectică rațională —, vasăzică, oamenii care iau în 
serios filosofia — și caută să o cerceteze în instrumentele ei și în pretenţiile 
și în fundările ei — ajung la o vreme la concluzia că panteismul acesta 
filosofic nu se ţine în picioare. Despre lucrul acesta poate că vom avea 
prilejul să vorbim mai târziu, căci propriu-zis analiza problemelor acestea 
cade în domeniul metafizicei. (Curs de filosofie a religiei, 1924-1925, X. 
Structura specifică a conştiinţei religioase, 3. Echilibrul spiritual. 
Stăpânire, trăire si mântuire filosofică) 


II. Problema mantuirii 


1. Primul termen al mântuirii: căderea în păcat 

2. Două concepţii despre păcat: creştinismul și iudaismul 
3. Excurs: Pelagius şi Origen 

4. Al doilea termen al mântuirii: ridicarea din păcat 


1. Primul termen al mântuirii: căderea în păcat 

Problema salvării înseamnă, într-un limbaj mai românesc, încercarea 
omului de a se mântui. Preocuparea aceasta de a se mântui nu poate să o 
aibă omul decât în momentul în care el are conștiința căderii, conștiința 
inferioritatii lui fata de ceea ce ar putea să fie. 

În conştiinţa căderii omului se află iarăși un moment foarte necesar în 
această punere a problemei mântuirii, căci pentru ca un om să se poată 
mântui însemnează că el trebuie să fie în esență mai bun decât este 
actualmente, adică să existe in el posibilități de ridicare morală si de 
ridicare metafizică; adică omul se recunoaşte în adevăr pe o treaptă 
inferioară de viata spirituală, dar această treaptă inferioară de viata 
spirituală nu determină propriu-zis însăși esenţa lui: el nu este pentru vecie 
așa cum este, ci are posibilitatea de a deveni mai bun, posibilitate garantată 
oarecum, în închipuirea omului obișnuit, că, odată, el a fost aşa cum ar 
trebui să fie sau cum ar vrea să fie. 

Vasăzică, problema aceasta a mântuirii presupune o stare inferioară, care 
nu este starea lui naturală, ci starea în care a ajuns graţie unor împrejurări 
oarecare. Prin urmare, omul a fost într-un anumit moment bun si a încetat sa 
fie bun; aceasta însemnează că omul a căzut. 

Un termen, prin urmare, al problemei acesteia a mântuirii este reaua 
stare sau starea de inferioritate, dezagregarea spirituală a omului, 
dezagregare întâmplată în cursul istoriei. 

Al doilea termen trebuie să fie poziţia ultimă către care se îndreaptă acest 
om în necesitatea, în tendinţa lui de a se mântui. Despre aceasta însă, mai 
târziu. Deocamdată să discutăm prima parte. 


2. Două concepţii despre păcat: creştinismul și iudaismul 

În mentalitatea noastră europeană, care este stăpânită în structura ei 
intimă de religiozitatea creştină, această cădere a omului este în adevăr 
teoretizată. Ce însemnează aceasta? În creştinism este teoretizată printr-un 


mit, mitul căderii omului în păcat. Adam si Eva au mâncat mărul din pomul 
cunoștinței si, prin urmare, au decăzut din situaţia în care erau. Spun însă că 
această teoretizare este exprimată printr-un mit. De ce printr-un mit? Pentru 
că, propriu-zis, această poveste a păcatului originar nu poate să fie luată în 
înţelesul acesta literal — si o să vedem imediat de ce. Dumneavoastră poate 
că ati auzit că există mai multe posibilități de interpretare a acestui mit al 
păcatului originar: este o formă literală si este o alta formă, care înțelege 
prin acest păcat originar numai un simbol. Forma literală este aproape 
pozitivă. Acela care a exprimat-o în formula cea mai pregnantă este Sfântul 
Augustin: peccatum est dictum vel factum, vel concubitu, contra legem 
aeternam; păcatul ar fi „vorba sau fapta, sau dorinţa împotriva legii eterne“. 
Este în adevăr, spuneam eu, o interpretare literală, pentru că vă amintiţi 
povestea din primul capitol al Genezei: primii oameni au fost creaţi de 
Dumnezeu, în felul pe care-l ştiţi. Ei erau liberi să trăiască în Eden, după 
cum voiau să trăiască, dar li s-a pus o condiţie: nu vor gusta nimic din 
fructul unui pom care era așezat în mijlocul grădinii. Erau în grădină doi 
pomi: pomul vieţii si pomul cunostintei. Din pomul vieţii, cei dintâi doi 
oameni puteau să se ospăteze cât voiau, din cel al cunostintei, nu. Prin 
urmare, Dumnezeu impune omului o lege, o poprire peste care aceşti doi 
oameni nu puteau să treacă. Oamenii au trecut peste poprire, vasăzică 
oamenii au înfrânt legea lui Dumnezeu şi, prin înfrângerea legii lui 
Dumnezeu, au căzut în păcat. De aceea spune Sfântul Augustin că păcatul 
este transgresiunea legii eterne. Este o interpretare literală, în înţeles 
impropriu, pentru că chiar literală nu este. Literală ar fi dacă păcatul ar fi 
constat din faptul că au muşcat din acel măr. Dar poprirea de a se ospăta din 
acel măr nu este propriu-zis decât o poprire, o lege care se impune. Sunt 
unii care zic: o lege anumită, o lege în general. Dar nu este o lege în 
general, pentru că arborele acela nu este arborele vieţii, ci al cunoștinței. 
Dacă omul a păcătuit în momentul în care a vrut să cunoască, în momentul 
în care s-a ridicat din starea lui naturală de animal, de făptură care trăia pur 
si simplu realitatea direct, s-a ridicat în pozitiunea în care el încerca să-și 
dea seama de toate lucrurile pe care le făcea, omul a păcătuit în dorinţa lui 
de a egala pe Dumnezeu — aceasta ar fi o interpretare. Dar, în sfârşit, noi 
zicem, în termeni generali: impunerea aceasta de a nu mânca din arborele 
oprit, din arborele cunostintei, era o lege pe care primii oameni au călcat-o. 
Acesta este păcatul originar, o interpretare, cum spuneam, aproape literală. 


Această. interpretare însă nici nu putea sa corespundă, nici nu putea sa 
convină noii structuri europene pe care o aducea creştinismul, pe care o crea 
creștinismul. Interpretarea aceasta este, as zice, mai degrabă o înțelegere 
iudaică a păcatului originar; înțelegere iudaică întru atât întru cât si pentru 
religia iudaică păcat  însemnează tocmai contravenirea la lege. 
Dumneavoastră știți că iudeii au fost întotdeauna poporul ales, ca 
Dumnezeu le-a dat o lege după care să se conducă și că, de câte ori poporul 
ales călca legea, Iahve îl pedepsea. Sunt o mulțime de evenimente în care se 
arată că, în adevăr, lahve a pedepsit pe poporul ales de câte ori a călcat 
legea. Este vasăzică o interpretare a păcatului juridică, istorică, tehnică, nu 
metafizică, ci pozitivistă. Această interpretare, dacă voiti încă, identifică 
faptul moral cu faptul juridic: păcatul este unul și același lucru cu delictul. 
Delictul este însă, după cât stim si noi, în mentalitatea noastră de astăzi, 
transgresarea la o lege scrisă. Păcatul este transgresiunea la o lege morală, 
care poate să fie scrisă sau poate să fie nescrisă. 

Interpretarea aceasta iudaică, spun eu, este o interpretare tehnic-juridică, 
pozitivistă și se aseamănă cu interpretarea lui Augustin. Este o ciudatenie, 
trebuie să vă mărturisesc, că tocmai Augustin este acela care a dat 
interpretarea aceasta, pentru că niciodată n-au avut religia creştină si 
teologia creştină un mai strasnic apărător al mitului decât pe Sfântul 
Augustin. 

Forma aceasta metafizică în care s-a desfăşurat creştinismul după ce s-a 
format, sau chiar în perioada în care se plămădeau dogmele religiei acesteia, 
atmosfera aceasta metafizică a fost introdusă prin activitatea filosofică, 
literară si direct religioasă a lui Augustin. Ei bine, tocmai acest Augustin, în 
momentul când trece la interpretarea păcatului originar şi a păcatului în 
general, dă această formulă, care nu este propriu-zis nici metafizică, şi nici 
în noua structură spirituală a creștinismului. Că poporul iudeu, că evreii n- 
au avut altă interpretare, si nici nu puteau să aibă altă interpretare, este 
explicabil prin structura sufletească a poporului acestuia. Pot să vă amintesc 
acelora care stiti, şi să va spun acelora care nu stiti, că sunt anumiţi istorici 
ai evreilor care spun că nici ei nu înțeleg povestea aceasta cu păcatul 
originar. Este adevărat că se găseşte în Vechiul Testament această poveste a 
păcatului originar, dar ei, evreii, nu-l înţeleg și nici nu l-au înţeles vreodată. 
Graetz, unul din cei mai mari istorici ai poporului evreu, bănuiește că 
această poveste a păcatului originar ar fi o invenţie creștină din perioada 
paulinică și că a fost strecurată mai târziu în Vechiul Testament, ceea ce nu 


este exact. Dar vedeţi cu cata staruinta se apără rasa evreiască de aceasta? 
Pentru ce? Pentru că păcatul acesta nu are înţeles pentru ei. În legătură cu 
aceasta se poate spune că nici nu există în iudaismul ortodox o problemă a 
mântuirii; există într-o altă formă si altceva, și o să vedem anume ce, dar o 
problemă a mântuirii, care să se sprijine întâi pe excelența rasei umane si în 
al doilea pe degenerarea rasei umane, nu există în toată religia iudaică. 

Deci, interpretarea aceasta foarte plauzibilă a mitului păcatului originar 
în iudaism este surprinzătoare la Augustin si surprinzătoare pentru motivele 
pe care vi le-am spus. Mai degrabă, aş zice eu că în adevăr păcatul originar 
trebuie interpretat ca un mit, adică trebuie interpretat ca un simbol. Omul 
este prin natura lui bun. Atunci când a fost creat, s-au pus în el toate 
posibilităţile; el a fost creat după chipul si asemănarea lui Dumnezeu, spune 
Vechiul Testament. Totul era în el cum era în dumnezeire, cu o singură 
deosebire, că el era creatură şi nu creator, iar posibilitatea aceasta de creator 
nu i-a dat-o lui. El ar fi putut să ajungă la această posibilitate de creator 
dacă ar fi căpătat încă ceva din puterea dumnezeirii, dacă ar fi căpătat ideea, 
dacă ar fi participat, cum ar fi zis grecii, la Logos. Dar aceasta îi fusese lui 
interzis. Adică, în vorbirea firească, obișnuită, există deosebite trepte de 
cunoştinţă, există deosebite posibilități de viata spirituală. Aceste 
posibilități de viata spirituală sunt limitate: este totdeauna un maximum 
peste care nu se poate trece. 

Încercarea de a transgresa această limită superioară însemnează pur si 
simplu cădere. Ce însemnează căderea îngerilor? Nu însemnează același 
lucru? Nu însemnează tendința îngerilor de a deveni înșiși dumnezei? 
Există o cosmogonie teologică, ai cărei reprezentanţi se găsesc si astăzi 
(este filosoful Maritain de la Paris); această cosmogonie teologică creştină 
susține pur şi simplu că există de fapt astăzi Dumnezeu, sfinți și îngeri, si 
îngerii sunt realități, cum suntem realități noi, si că sfinţii, îngerii si 
Dumnezeu formează un fel de ierarhie de trepte de cunoaşterel221. 

Una din criticile cele mai însemnate si cele mai frumoase care s-au făcut 
în timpurile moderne lui Descartes este critica pe care a făcut-o Maritain. El 
a scris Trois Reformateurs (Luther, Descartes, Rousseau) si critica pe care a 
făcut-o este foarte interesantă, nu numai ca mentalitate și formă, dar şi ca 
substrat filosofic. Critica pe care o face lui Descartes este că Descartes 
crede că poate să se ridice cu înţelepciunea până la înţelepciunea îngerilor. 
Vasăzică, există îngeri, există o inteligență a îngerilor. Sfântul Toma 
d'Aquino a descris această inteligență a îngerilor. Păcatul cel mare al lui 


Descartes (si motivul pentru care el n-a izbutit să se afirme ca un filosof de 
seamă) este că a crezut că poate să se învestească cu această putere de 
pătrundere intelectuală pe care o au îngerii. 

Vasăzică, păcatul poate să fie interpretat în înţelesul acesta, că omul a 
fost creat într-un anumit fel, adică limitele în care el se poate mișca, mai 
ales limitele superioare, sunt întotdeauna precizate. Posibilitatea de a trece 
dincolo de aceste limite nu există, încercarea de a trece de aceste limite 
constituie păcatul. Simbolic, mitic, am mai zice, păcatul originar reprezintă 
tocmai acest fapt: întâi, conştiinţa superiorității, a cvasidivinitatii omului, si 
al doilea, conștiința tendinței exagerate a omului de a trece dincolo de 
limitele, de posibilităţile lui naturale şi de aci răsturnarea în păcat: 
întotdeauna omul care vrea mai mult decât poate, care vrea mai mult decât 
se cuvine, trebuie să cadă într-un exces care îi este fatal. Fatalitatea aceasta 
se exercită, în ceea ce privește pe om, la aceasta: că trebuie să trăiască 
astăzi pe pământ în conditiunile în care trăiește. 

Care sunt conditiunile? Ele au fost puse de la început în Vechiul 
Testament: „îţi vei câştiga pâinea prin sudoarea fruntii, iar tu, femeie, vei 
naşte în dureri“ etetera, care, toate la un loc, nu sunt decât o sinteză pentru 
toate mizeriile şi toate greutățile pe care are să le întâmpine omul în viaţa 
aceasta. 

Încă ceva aș vrea să vă lămuresc în legătură cu acest lucru. Interpretarea 
pe care o dau eu aci nu este o interpretare personală, este o interpretare care 
poate nu este chiar aşa de mult autorizată, dar care este trăită propriu-zis de 
marea majoritate a creştinilor. Daca vă veţi adresa unui om care crede Si, 
dacă acestui om care crede îi veţi cere să vă lămurească ce însemnează 
păcatul originar, el vă va da întotdeauna o interpretare analoagă. 


3. Excurs: Pelagius şi Origen 

Că lucrurile se întâmplă așa, că este normal să se întâmple așa, se poate 
vedea şi dintr-un exemplu care este istoric. Interpretarea literală a Bibliei a 
fost întotdeauna pricină de foarte multe nemulțumiri, discuţii și polemici în 
sânul Bisericii. Una din aceste polemici, care a avut un caracter ceva mai 
vital, ceva mai grav pentru desfăşurarea vieţii religioase a Europei, a fost si 
așa-numita „erezie a lui Pelagius“. Ce spune, în definitiv, Pelagius? 
Pelagius a fost de origine englez și trebuie să adaug că a fost un om foarte 
credincios şi a dus o viata foarte curată si, prin urmare, n-a fost necrestin, 
lipsit de creştinătate, lipsit de religiozitate, dimpotrivă a fost un om care era 
frământat de toate problemele pe care viaţa religioasă le punea; nu era la el 


numai o practica propriu-zisa, ci si o necesitate teoretic-metafizica, care 
încerca să creeze din faramitdrile vieţii acesteia religioase practice un 
sistem rațional metafizic. 

Ei bine, Pelagius a spus că omul este sortit păcatului, adică omul a căzut 
în adevăr în păcat. Aceasta însemnează pur și simplu că omul a avut o 
Calitate pe care a pierdut-o. El spune ceva mai mult, si aci, desi 
pelagianismul a fost o erezie condamnată de Biserică, se apropie de Sfântul 
Pavel. Pelagius a spus: «Chiar această poveste a căderii în păcat nu este 
exactă, pentru că, dacă omul a căzut în păcat, însemnează că el era sortit 
păcatului înainte de a fi înfăptuit, înainte de a fi el creat». El zice: «Cine l-a 
creat pe om? Dumnezeu. Când Dumnezeu a creat pe om, a pus în el toate 
posibilităţile lui? Dumnezeu l-a creat așa cum l-a creat, dar a aşezat 
posibilitatea ca el să acţioneze într-un fel sau altul. Deci, atunci când omul a 
fost creat, în momentul în care Dumnezeu i-a pus legi, adică: „nu vei face 
cutare lucru“, Dumnezeu trebuia să știe că omul va cădea în păcat, pentru că 
Dumnezeu, care l-a creat, ştia ce posibilităţi a pus în acest om. Prin urmare, 
omul era sortit păcatului; desi mai bun decât astăzi, era sortit păcatului încă 
din momentul creatiunii», lucru pe care-l afirmă într-o formă ceva mai 
mitigată. 

Stiti însă că mai este o altă teorie în legătură cu aceasta. Origen spune: 
„Au fost două feluri de creatiuni, adică a fost o creatiune directă, din mâna 
lui Dumnezeu, si a doua creatiune, tot prin voinţa lui Dumnezeu, dar din 
om, din Adam. Adam, care a fost creat din pământ, a fost creat de 
Dumnezeu, dar Eva a fost scoasă din coasta lui Adam. Eva şi Adam nu au 
aceeaşi creatiune si nu sunt la fel, si anume, spune Origen, este adevărat că 
Adam închidea în el posibilitatea păcatului, dar trebuia să vină această 
excitație la păcat din afară de el.“ Eva este aceea care trebuia să pacatuiasca 
si el spune: „De ce credeţi că şarpele, atunci când cei doi sedeau la tulpina 
copacului, s-a adresat Evei? Pentru că şarpele știa ca Eva o să greseasca, 
pentru ca, dacă n-ar fi ştiut, s-ar fi adresat lui Adam. El ştia că Eva o să 
greşească, că ea este mai slabă. De unde știa? Dacă oamenii sunt amândoi 
creaţia lui Dumnezeu, şi în același fel creaţia lui Dumnezeu, atunci de ce 
Eva este mai slabă decât Adam? Pentru că sunt diferite trepte de creatiune și 
nu tot ce iese din mâna lui Dumnezeu închide același grad de perfecțiune. 
Nu că Dumnezeu n-ar putea să creeze la fel, dar nu înţelege să creeze la 
fel“, spune Origen. Aceeaşi ierarhizare de valori care există în toată scara 
animală si în întreaga existenţă, același criteriu de ierarhizare a fost aplicat 


de Dumnezeu si la crearea Evei din Adam, si a lui Adam din pamant, prin 
insuflarea Duhului lui Dumnezeu. 

Ca să încheiem digresiunea aceasta, Pelagius spune: „Omul închidea în 
el posibilitatea păcatului, omul a fost creat mai bun, dar numai pentru o 
bucată de timp mai bun, pentru că, imediat, el trebuia să cadă în ceea ce 
este, adică Dumnezeu a prevăzut căderea omului, după cum i-a prevăzut şi 
posibilitatea lui de ridicare, prin trimiterea Fiului Omului, adică a lui 
Dumnezeu făcut, transformat în trup, întruchipat în lisus Hristos“. 

Vasăzică, vedeţi, în adevăr, ce proporţii de mit ia această istorie a 
păcatului originar, mit în adevăr, adică o poveste analoagă cu alte întâmplări 
reale. Dar mitică trebuie să credem că este toată gândirea religiozității 
acesteia, pentru că mitică este în genere, as zice, toată structura religioasă a 
indo-europenilor. Cum? Credeţi că există vreo deosebire din acest punct de 
vedere între noi, europenii veacului al XX-lea, si între vechii greci? Dar 
toată religiozitatea grecească nu s-a realizat tot în mituri? Necesitatea 
aceasta a salvării sau problema mântuirii nu s-a pus pentru greci, ca și 
pentru noi, tot în urma faptului acestuia că grecul a recunoscut prin gândirea 
lui mitică inferioritatea în care el s-a coborât? Problema aceasta eu o 
consider mitică. Să mergem mai departe. 


4. Al doilea termen al mântuirii: ridicarea din păcat 

Există deci o gândire mitică, care postulează existenta dintru început a 
omului în condițiuni excelente si o dezagregare, o cădere a lui în asa- 
numitul păcat originar. Unde nu există această cădere prin păcatul originar, 
nu există nici posibilitatea, sau nu se pune nici problema mântuirii. V-am 
spus la început că această problemă a mântuirii are un al doilea termen, care 
este ridicarea la dintru început printr-o practică deosebită. Pentru 
creştinism, acest al doilea termen al procesului, ridicarea noastră din nou în 
starea de excelență la care am fost la început, nu este posibilă decât cu 
intervenția unor puteri transcendente, adică nu din noi înşine putem să 
scoatem puterea aceasta de a ne mântui, ci trebuie să intervină cineva care 
să ne ajute să ne mântuim. Creștinismul soluţionează în chip foarte logic 
problema aceasta, prin intervenţia lui Dumnezeu în forma în care s-a 
întâmplat în creştinism, adică în forma Fiului care se întrupează. Adică 
Dumnezeu, aceasta trinitate: Dumnezeu Tatăl, Fiul si Sfântul Duh, s-a 
întrupat, s-a coborât între noi, s-a jertfit ca trup pentru noi și prin această 
jertfă a lui ne-a dat nouă posibilitatea de mântuire. Aceasta ce însemnează? 
Însemnează întâi că mântuirea este posibilă prin intervenţia unei existente 


transcendente și mai însemnează, in al doilea rând, că, în definitiv, partea 
noastră în mântuire nu este tocmai partea cea mai însemnată. 

În religia catolică, există credinţa foarte hotărâtă că faptele sunt totul în 
mântuire, adică, dacă eu fac fapte bune, mă pot mântui. În religia ortodoxă, 


ştiţi că se vorbeşte de credința fără fapte că este moartă!2Pl. Există, prin 
urmare, credință si există fapte pe care oamenii trebuie să le facă, fapte 
bune. Dintre acești doi termeni ai mântuirii, catolicismul face să cadă 
accentul fundamental pe fapte, protestantismul, pe de altă parte, face să 
cadă accentul fundamental pe credinţă: crede și te vei mântui. 

Biserica de Apus a fost aceea care a urmărit mai mult erezia pelagiană 
care spunea că, în definitiv, omul a păcătuit pentru că trebuia să păcătuiască 
şi care, la un moment dat, prin degenerare, a izbutit să înlăture cu totul 
povestea aceasta a mitului păcatului originar. A zis: „Omul este așa cum 
este el, asa a fost dintru început“. Erezia aceasta, la un moment dat, printr- 
un urmaș al lui Pelagius, a făcut o altă afirmatiune și a spus că omul este 
rău, dar omul are în el puterea aceasta, necesitatea pe care el o simte ca să 
se mântuiască, ca să se ridice, și aceasta ar fi suficientă pentru el ca să se 
poată mântui. Omul, cu alte cuvinte, găsește in el posibilitatea de a se 
mântui, omul n-are nevoie de Dumnezeu, de al doilea termen, pentru ca să 
se mântuiască, ci se poate mântui el singur. 

Care sunt posibilităţile acestea de mântuire? Prin ce se poate mântui? 
Prin felul în care lucrează. Vedeţi ce asemănare fantastică este între acest 
pelagianism à outrance, exagerat, şi între poziţia catolică, care zice că 
faptele sunt precumpănitoare? Vă aduceţi aminte din istorie cât de 
dăunătoare a fost religiozitatii poziţia aceasta a catolicismului. Ştiţi că toată 
reforma lui Luther a avut ca motiv scandalul cu vinderea indulgențelor. Ce 
era aceasta? Dacă faci fapte bune si ajuţi Biserica cu parale, fapta cea buna 
va răscumpăra toate păcatele. Vasăzică, poţi să faci o mulțime de păcate. 
Primul păcat, cel originar, l-ai spălat prin botez si, prin urmare, mai ai 
păcatele pe care le faci în urmă. Aceste păcate le poţi răscumpăra prin fapte. 
Cand este vorba de credinţă, este o chestiune ceva mai delicată și cunoasteti 
scrierea lui Pascal, Provincialele. Ştiţi câte posibilități se oferă oamenilor ca 
să scape din păcat. Ai omorât pe tatăl tău, nu este nimic, te-a iertat 
Dumnezeu; omul trebuie să aibă mai înainte de toate intentiunea de a face 
lucrul. Daca ai omorât fără intentiune, nu te-ai gândit că era tatăl dumitale, 
atunci eşti iertat. Posibilităţile de scuză se găsesc, faptele rămân: ai dat 
parale, ai făcut o faptă bună, iti răscumperi păcatul. Este o degenerare. Eu 


nu vorbesc impotriva catolicismului, care este de o religiozitate foarte 
adâncă, ci arăt faptul: catolicismul a facut să cadă accentul fundamental pe 
fapte, și nu pe credinţă, a însemnat o mulțime, dar o mulțime de degenerări. 

Si atunci vă întreb: ce deosebire este, principial, între pelagianism, care 
zice că omul se poate răscumpăra prin faptele lui, și între catolicism, care 
îngăduie teoretic posibilitatea de răscumpărare tot prin fapte? 

Acum, aş mai spune încă ceva; noi, care privim lucrurile acestea ceva 
mai de sus, care ne dăm, prin urmare, seama și de intervenţia istoriei în 
toate evenimentele acestea, noi putem să avem ceva mai mult sânge rece şi 
să spunem: este evident, pelagianismul, semipelagianismul sunt erezii care 
au fost condamnate de Biserică. 

Să nu credeţi că toate ereziile condamnate de Biserică meritau să fie 
condamnate. Sunt unele erezii care merg impotriva dogmei Bisericii, adică 
împotriva adevărului revelat, de pildă, arianismul!2°! merge împotriva 
dogmei revelate. Arianismul este dizolvant fata de creştinism, ca si 
nestorianismul!2€l. Dar sunt altele care nu izbesc dogmele, ci organizarea 
Bisericii, organizarea administrativă a credinţei si a religiei. Sunt momente 
în care organizarea ei administrativă este mai slabă și atunci oricine 
contrazice trebuie să fie aruncat peste bord. Sunt alte perioade însă în care 
Biserica este mai tare. Atunci ea poate să lase să se nască o mulțime de boli 
în sânul ei, pentru că le macină. 

Pelagianismul este o manifestare a misticismului, dar nu este o doctrină 
care să pună în primejdie însăși existenţa religiozitatii creștine. De ce a luat 
poziţie Biserica catolică împotriva lui? Foarte natural, pentru că Biserica 
catolică era la începutul ei. Dar ganditi-va că mai târziu s-au ivit mișcările 
franciscană, dominicană, benedictină, toate cu caracter mistic. Aceste 
mișcări n-au fost deloc tratate ca eretice, ci au fost înglobate în sânul 
Bisericii catolice, pentru că Biserica era destul de tare pentru a le canaliza si 
stăpâni. În fond, misticismul franciscan este, din punct de vedere strict al 
Bisericii catolice, mai dizolvant decât pelagianismul. Acest misticism este 
răul de care a suferit catolicismul în opera de cucerire a lumii. 

Nu trebuie să credeţi însă că orice erezie este lipsită de fond si de 
dreptate. Vă vorbeam si altă dată de un principiu interesant, adânc si 
caracteristic, pe care-l emite cea mai mare autoritate a Bisericii, Möller, 
care zice: „Un eretic n-are din capul locului dreptate, orice ar susţine, 
pentru că poate să nu păcătuiască împotriva adevărului, dar pacatuieste 
împotriva Bisericii“. Biserica creştină este o comunitate de iubire, care se 


sprijină pe felul uniform de a simţi, de a crede si de a trăi. In momentul în 
care unul judecă altfel decât ceilalţi, el s-a rupt din comunitatea de iubire, a 
rupt comunitatea de iubire, a ieşit din cadrul ei și trebuie exclus pur şi 
simplu. Deasupra adevărului raţional stă astăzi Biserica, adevărul trăit, 
realitatea trăită. Şi atunci are perfectă dreptate și nu este deloc de râs, ci este 
de admirat, are perfectă dreptate Möller când zice că un eretic nu are 
dreptate orice ar spune el. 

Vedeţi deci în ce fel trebuie să înțelegem şi această erezie pelagiană. 

Ce desprindem noi din toate lucrurile pe care le-am expus până acum? 
Două lucruri fundamentale: întâi, că omul se simte mai bun decât este, 
simte în el posibilitatea de a fi mai bun decât este, în sensul că simte în el 
posibilitatea de a se întoarce la ceea ce a fost. În al doilea rând, că această 
posibilitate sau necesitate a sa de a se întoarce la ceea ce a fost provine din 
faptul că el, într-un moment dat, a păcătuit. 

Procesul, problema aceasta presupune două poziţii fundamentale: 

1. Prima poziţie: există un păcat, există o stare superioară păcatului; este 
păcatul ca punct de plecare starea superioară păcatului, ca punct de a 
ajunge. 

2. Problema aceasta a mântuirii se poate pune si altfel, adică problema 
mântuirii, lărgind sensul ei, se poate interpreta și în felul că mântuirea 
însemnează pentru orice om necesitatea lui de a deveni mai bun decât este, 
spiritual vorbind. Această necesitate însă este realizată numai înăuntrul 
omului, fără concepţia păcatului, se lipseşte de cel de-al doilea termen, 
termenul de ajungere. 

În prima poziţie, această trecere la starea superioară se face cu ajutorul 
unei intervenţii din afară; nu există păcatul, nu există căderea la început, 
atunci dispare şi celălalt termen, Dumnezeu, intervenţia lui Dumnezeu. 

Vasăzică, posibilitatea de mântuire este dată omului în două feluri sau 
problema mântuirii ia două forme precise: o formă în care procesul are 
caracter transcendent; si o formă care se întâmplă numai înăuntrul omului. 
Înăuntrul omului n-am nevoie să presupun păcatul, si n-am nevoie să 
presupun nici pe Dumnezeu. În momentul în care am presupus păcatul, îl 
presupun și pe Dumnezeu. Proba că este așa, am dat-o cu degenerarea 
pelagianismului, care lasă deoparte mitul păcatului și exclude și pe 
Dumnezeu, şi a doua formulă, formula propriu-zis iudaică, mântuirea 
omului prin el însuși, formulă care a fost realizată istoriceste prin 


ezoterismul iudaic și care-și găseşte foarte multe forme de expresivitate in 
toată filosofia Renașterii. 
Vedeţi dar, cum ajungem aci la Faust, pe care l-am anunţat. 


[2a]t Referirea este la Sfântul Dionisie Areopagitul, reprezentantul cel 
mai autorizat al acestei „cosmogonii teologice“ care, în Ierarhia cerească, 
propune o ierarhie a îngerilor, alcătuită din nouă ordine ingeresti, împărțite 
în trei ierarhii. Aceste trei ierarhii se deosebesc prin trepte diferite de 
cunoaștere, cei mai de sus fiind cei mai apropiaţi lui Dumnezeu si iniţiaţi de 
însuşi Dumnezeu în cunoașterea tainelor acestuia; de la ei, harul cunoaşterii 
trece prin treptele inferioare către om. Dacă cunoașterea ierarhiilor ingeresti 
este îndreptată spre cele superioare şi călăuzită de Dumnezeu, omul, fiind 
alcătuit din trup şi suflet, nu poate atinge cunoașterea lucrurilor spirituale în 
chip nemijlocit. lerarhia cerească este urmată de cea bisericească. 

[2b]t Citat din Epistola Sfântului Iacob, 2, 17. Pentru o alta categorie de 
amatori de sursologie, facem trimitere la cunoscuta lucrare a lui Eliade, 
Istoria credințelor si ideilor religioase (capitolul în care acesta reia, in 
termeni vădit naeionescieni, problema mântuirii în diversele ei deveniri din 
istoria creştinismului, așa cum va fi expusă în paginile ce urmează de Nae 
Ionescu: pelagiana mântuire a omului prin el însuși, concepţia augustiniana 
a gratiei divine si a predestinării si, respectiv, singura cale de mântuire 
autentică, cea profesată de Ortodoxie: prin împreuna lucrare a omului cu 
Dumnezeu, prin îndumnezeirea (theosis) omului. 

[2c]t Arianism. Erezie a preotului Arie (256-336) care recurge la 
subordinationism hristologic (ființa lui Dumnezeu-Tatal ar fi unică si 
incomunicabila, deci Fiul nu are o natura identica cu Tatal, fiind creat, deci 
inferior Tatălui). Consecinta târzie a politeismului pagan, care reducea 
divinitatea la o categorie fizică. Adorând creatura, arianismul este 
condamnat de Sinodul I ecumenic, care stabileşte că esența Fiului este 
identică cu a Tatălui (homoousios) si introduce în Simbolul de credinţă 
expresiile: „Care din Tatăl s-a născut mai înainte de toţi vecii“, „născut, nu 
făcut“, „cel de o ființă cu Tatăl“. 

[2d]1 Nestorianism. Erezie a patriarhului Nestorie al Constantinopolului 
(380-440) care atribuie lui Hristos două persoane: una divină, Logosul sau 
Cuvântul, şi una umană, lisus. Natura umană, fiind distinctă și 
independentă, în Hristos ar exista două subiecte. Condamnat de Sinodul 
ecumenic de la Efes (431). 


III. Caracterul unitar al operei Faust 


1. Unitatea teoretică a operei Faust 

2. Cele trei stadii ale elaborării operei Faust 

3. Rolul lui Schiller în definitivarea operei Faust 
4. Unitatea intentionala a creării operei Faust 


1. Unitatea teoretică a operei Faust 

Am încercat să vă expun în schemă deocamdată, ceea ce ne trebuie nouă 
pentru dezvoltările de mai târziu, în ce consistă problema salvării, dar 
aceste lectiuni preliminare, oarecum introductive, asupra problemei salvării, 
nu erau decât lămuririle necesare pentru ceea ce ne interesează pe noi în 
special, adică pentru problema lui Faust. Intentiunea acestor prelegeri este 
dar analiza operei Faust şi prezentarea ei în cadrul unei probleme mai 
generale, pe care eu am numit-o prin anticipație, spunând că este vorba de 
problema salvării. 

Pentru ca în adevăr opera Faust să poată răspunde unei probleme de 
metafizică generală, se cer anumite condițiuni, adică sunt anumite 
presupozitii care trebuie îndeplinite. În primul rând, se cere ca opera însăși 
să fie concepută unitar. Dacă în adevăr Faust însemnează solutiunea la o 
problemă, trebuie ca toată opera Faust să se grupeze în jurul unei idei 
centrale, cu alte cuvinte, trebuie ca ea să aibă o unitate teoretică, as zice, nu 
numai estetică. Stiti că lucrurile acestea sunt oarecum deosebite. Nu o să vă 
lamuresc ce însemnează unitate estetică, sunt lucruri pe care eu nu le cunosc 
propriu-zis. Unitatea estetică, în orice caz, presupune că grupezi elementele 
în jurul unui maximum de expresibilitate, pe câtă vreme unitatea teoretică 
concentrează toate elementele în jurul unui maximum de adevăruri. 
Expresia, de o parte, adevărul teoretic, de partea cealaltă, ar fi cele două 
caractere care pun în opoziție domeniul estetic — de o parte, domeniul 
teoretic — de cealaltă. 

Vedeţi dar, noi am putea să intrăm de-a dreptul în analiza operei acesteia, 
dacă anumite scrupule nu ne-ar apărea din capul locului și, vedeţi, am 
vorbit acum câtva timp întâmplător cu unul din puţinii germaniști care 
există în Tara Românească — este om mai în vârstă, care este în învățământ 
— şi-mi spunea: „Este foarte interesant ce spui dumneata, dar vezi, pentru 
noi, germanistii, nu există propriu-zis aceasta problemă a unităţii lui Faust. 


Adică multă vreme s-au căznit oamenii care au lucrat în legătură cu analiza 
lui Faust să găsească o unitate, dar, de o bucată de vreme, zice, noi am ajuns 
la o concluzie, că anume nu există propriu-zis unitate în opera Faust, ci că 
opera aceasta trebuie să fie luată bucată cu bucată, așa cum se prezintă ea. 
Este o bucată mai mare (o friză, daca voiti, as zice eu, nu spunea 
germanistul), care este compusa din diferite fragmente; fiecare fragment de 
sine stătător reprezintă un tot închis cu un maximum de expresivitate 
estetică, dar mai departe nimic. Așezarea cap la cap a acestor fragmente nu 
poate să dea o unitate“. 

Întreagă această afirmaţie, că aşezarea cap la cap a fragmentelor nu poate 
să dea o unitate, este din capul locului hazardată. Eu cunosc în Tara 
Românească un alt teoretician, din alt domeniu, care nu este în învățământul 
universitar, care are obiceiul să facă teorii si face nişte teorii foarte 
frumoase, numai că aceste teorii ale lui ar trebui urmărite, as zice eu, ca 
atlasul cerului, ca un tablou astrologic. Stiti că pe cer există constelația 
balaurului, a gemenilor, a fecioarei etetera. Ce însemnează aceste 
constelații? Sunt câteva stele si noi ducem anumite linii de legătură de la o 
stea la alta și unirea acestor câteva stele ne dă o figură anumită, care 
seamănă într-un caz cu o fecioară, în alt caz cu un balaur etetera. Cam asa 
face teoreticianul acesta foarte renumit şi amicul meu. El ia diferite fapte 
sociale din trecut si trage linii între ele si spune: „Vezi cum iese? Vezi cum 
se potrivește?“. 

Vedeţi dar că, într-un domeniu asa de putin poetic, cum este al faptelor 
sociale, nu al stelelor, si încă se pot face figuri, se pot construi unități prin 
ducerea acestor linii arbitrare. Aci metoda poate să fie oarecum arbitrară, 
dar unitatea există. 

Vasăzică, germanistul nostru nu prea avea dreptate, cred eu, când spunea 
că nu se poate construi nici o unitate. El putea să spună altceva, că nu este 
de nici un folos să construim unitatea lui Faust sau că toate unitățile care se 
construiesc sunt artificiale; dar că nu se poate construi nici o unitate, aceasta 
este ceva cam hazardat. 

Acum, care este în genere argumentul germanistilor, al literatorilor, când 
afirmă că nu există o unitate a operei? Apoi, îl știm și noi, chiar dacă nu 
suntem germaniști. Se spune: perioada de timp în care a fost înfăptuită 
opera aceasta nu este o perioadă unitară. Acesta este un fapt. De aci se 
deduce: dacă perioada nu este unitară, dacă au fost în viata lui Goethe 
diferite momente în care el a fost preocupat de această problemă a lui Faust, 


însemnează că, pe măsură ce s-au născut diferite fragmente, diferite scene, 
acestea au reprezentat întotdeauna momente corespunzătoare din viaţa lui 
Goethe și, cum nu se poate stabili o unitate în viaţa lui, nu se poate stabili 


nici o unitate în opera însăşi 321. 


2. Cele trei stadii ale elaborării operei Faust 

Germanistii, literatorii aceştia, au făcut, incontestabil, un mare serviciu, 
pe care nu-l putem trece cu vederea, anume că au stabilit în ce împrejurări a 
fost făcută cutare sau cutare scenă. Unii dintre dumneavoastră care stăpâniţi 
metoda literară ştiţi de pildă că, la anul 1793, Goethe a cunoscut în cutare 
loc pe cutare și atunci a făcut piesa cutare. După metoda aceasta, s-au 
stabilit, în ceea ce priveşte pe Faust, împrejurările în care au fost făcute 
diferitele fragmente din el. De pildă, Prologul în cer a fost făcut după o 
masă bună la Herzog-ul cutare, Hexenkiiche, după ce citise pe Paracelsus, 
Helena, după ce avusese legături cu Charlotta. Vasăzică, literatorii au 
stabilit precis corespondentul timpului efectiv a fiecărei scene din Faust. 

Ce facem noi cu materialul acesta, pe care nu-l putem trece cu vederea? 
lată cam ce am face. Eu cred că sunt cam trei perioade sau trei straturi în 
istoria realizării lui Faust. După ce a stat el cam vreo 10 ani în Weimar, 
adică pe la 1786, mi se pare, anii nu-i știu asa de bine si nici n-au 
importanță asa de mare, Goethe a plecat într-o călătorie în Italia. În călătoria 
aceasta a luat cu sine diferite opere, numai schitate. Între aceste opere 
numai schitate, care trebuiau să fie terminate, era si Faust. Faust exista mai 
dinainte, exista cu 10 ani înainte. Când venise la Weimar, la 1775, încă de 
atunci avea un manuscris al lui Faust. Cam în aceeași vreme în care se 
hotărâse să plece în Italia, el hotărâse, împreună cu editorul lui, Cotta, din 
Stuttgart, editură care există si astăzi, o ediţie a operelor lui complete. Cotta 
anunţase un fel de plan al operelor complete ale maestrului Johann 
Wolfgang Goethe, între care era trecut si Faust, Ein Fragment, fragmentul 
de care vorbim, pe care îl luase în Italia. Din Italia, el scrie editorului câteva 
luni mai târziu şi zice: „Ştii ce? Fragmentul să-l lăsăm deocamdată, să-l 
lăsăm pentru că n-are nici o importanță asa cum este si am de gând să-l 
reiau“. Tot cam în acelaşi timp, el scrie marelui Duce din Weimar că-l 
preocupă din nou problema lui Faust si „este ciudat, zice el, cum pot eu 
acum, răsfoind din nou vechiul manuscris, să mă pun iarăși in poziţia 
sentimentală și creatoare în care eram acum 11 ani“. 


El s-a dus in Italia. Ce a facut pe acolo știți, dacă ati citit scrierea lui 
Călătorie in Italia, şi s-a aşezat si la lucru. Cand s-a așezat la lucru, a mers 
ceva mai greu. Deşi spusese cu câteva luni înainte: „Este ciudat cât de bine 
mă potrivesc eu cu cel de acum 11 ani“ si, desi hotărârea lui era de a lucra 
înainte, nu i-a reușit. A făcut câteva scene — aci iar ceva caracteristic 
pentru cine este interesat — și spunea despre scenele pe care le scrie: „Am 
scris câteva scene la Faust si cred că mi-au izbutit destul de bine. Daca as 
afuma puţin hârtia, nici nu s-ar distinge acestea de acum de cele dinainte. 
Dacă hârtia n-ar fi aşa de nouă, căci este produs nou, ci ar fi altă hârtie 
veche, s-ar putea crede că scenele sunt scrise acum 11 ani, asa de 
asemănătoare este tonalitatea sufletească a scrierii“. O să vedeţi imediat de 
ce insist asupra lucrului. N-au fost însă decât câteva scene pe care le-a 
făcut. Când a apărut ediția operelor complete, pe la 1790, el se întorsese din 
Italia, însă se întorsese cu Faust tot în fragment, si în această ediție Faust a 
apărut tot ca fragment, adică cu titlul, la început: Faust, Ein Fragment. Cu 
toate acestea, împrejurările pledează pentru o continuă preocupare de 
subiect. Tot din Italia, către sfârşitul călătoriei, el scrie unui prieten: „Acum 
sunt ocupat cu două lucruri mai vechi, cu Tasso şi Faust; prin urmare, 
trebuie să mă îndrăgostesc de o prinţesă, ca să scriu pe Tasso, si trebuie sa 
mă vând diavolului, ca să scriu pe Faust“. Cum s-a vândut el diavolului, am 
văzut, căci n-a putut să-l scrie deocamdată. Trei luni mai târziu, mi se pare 
în 1789, el scrie: „În ceea ce priveşte pe diavol, îl aştept“. Deci, este 
continuu preocupat de Faust. V-am spus însă că anul 1790 l-a găsit numai 
cu câteva scene adăugate la așa-numitul Urfaust, care era mai mult legenda 
schitata, dar fără să poată intra propriu-zis în problema fundamentală. Daca 
există o problemă fundamentală, o să vedeţi imediat. 


3. Rolul lui Schiller în definitivarea operei Faust 

Stiti că între 1790-1800 se întâmplă ceva foarte interesant pentru Goethe, 
adică el cunoaște pe Schiller. Sigur că sunteţi aci multi care puteţi să-mi dati 
mie lămuriri în privinţa legăturilor dintre Schiller și Goethe. Eu ştiu numai 
ce mă interesează pe mine. Interesant este, în această legătură, deosebirea, 
aş zice, de tonalitate sufletească: Goethe era un om foarte mândru, foarte 
calculat, perfect sigur de el însuși, un imaginativ prin excelență şi un 
intuitiv, cu foarte multe ezitări în fond, deşi, în aparenţă, de o perfectă 
siguranță; Schiller, dimpotrivă, poet si el, dar un cap prin esenţa lui însuși 
abstract, un om îndrăgostit de idee si de simbol, căutând peste tot realizarea 
unei idei, în cea mai perfectă sau în cea mai caracteristică operă de artă, 


urmărind ideea. Unul, un rational cumpănit, celălalt, un imaginativ, mai ales 
în perioada aceasta. 

Din întâlnirea acestor doi oameni au ieşit lucruri extraordinare pe care 
istoria literară le-a înregistrat după cuviință, adică a rezultat pentru Goethe 
un fel de controlare, un fel de regăsire a lui, întâi, și apoi un fel de 
controlare a fiecărei mișcări în planul artistic, în planul de producţie 
artistică. Aceasta a ieşit din prietenia Goethe-Schiller. Dar a mai ieşit încă 
ceva; Schiller, pentru ca nu era asa genial ca Goethe, era pisalog: când intrai 
pe mâna lui, trebuia să faci ca el, era un fel de cicălitoare. Cam acestea au 
fost, fără nici un fel de glumă, raporturile dintre Schiller și Goethe. Schiller 
a aflat că Goethe are un Faust. Atât i-a trebuit! Într-o scrisoare, el zice: „Dar 
cu Faust ce faci?“. Răspunde Goethe: „Lasă-mă cu Faust in pace, nu merită 
să-l vezi. Deocamdată l-am legat într-un burduf si mi-e frică să dau drumul 
sforilor“. Aceasta însemnează că problema îl preocupa mereu, dar nu-și 
simţea îndeajuns curajul ca să se înfunde literalmente la o opera pe care el o 
concepea de o proporţie extraordinară. Si de aceea zice: „L-am legat într-un 
burduf şi mi-e frică să dau drumul sforilor“. 

Când Schiller a scris celebra scrisoare de felicitare de Geburtstag'*"! lui 
Goethe, i-a pomenit si de Faust. Nici în scrisoarea aceea, care l-a încântat 
pe Goethe la superlativ, nici acolo nu l-a lăsat şi i-a amintit indirect si de 
Faust. Ei bine, din momentul în care legătura dintre Goethe şi Schiller 
devine mai frecventă, din acel moment găsim preocuparea pentru Faust la 
Goethe. În ce fel? Aci este interesant: preocuparea începe deocamdată 
teoretic. Goethe era un om, si în aceasta a constat si genialitatea lui, care 
ştia să întrebuinţeze pentru folosul lui personal orice împrejurare. Goethe a 
fost un om care n-a avut nici un fel de scrupule. În istoria vieţii lui se 
pomenește de un întreg sir de femei care au avut relaţii cu Goethe. Toate îl 
lăsau cu un sânge rece, ca si cum ar fi băut o ceasca de cafea cu lapte. De 
ce? Era o personalitate prea puternică. Pe el nu-l interesa că acest mers 
înainte victorios al persoanei lui putea să creeze victime în dreapta și în 
stânga; el se imbogatea sufletește, se desfășura sufletește cu orice pret, fara 
nici un scrupul. Oamenii mari n-au niciodata scrupul, scrupul avem numai 
noi, omul mare trece înainte in chip natural, fără sa sfideze. Așa făcea si 
Goethe. Ce a făcut într-o direcţie, face cu Schiller în altă direcţie. El ştia ca 
Schiller era un om nu genial, dar inteligent, că Schiller avea un sentiment 
foarte precis la lucru si mai ales avea darul ideilor, al speculatiunii, și atunci 
el îi cerea sfaturi. 


Astazi, cand un scriitor se apuca a cere sfaturi altuia ca sa scrie ceva, 
chiar daca izbuteste să facă un lucru extraordinar de mare, celălalt îi zice: 
„Eu l-am făcut!“. Schiller nu s-a gândit niciodată să spună că el a făcut pe 
Faust. Prin urmare, Goethe i-a cerut sfaturi si atunci a început să scrie. Ei 
bine, să cetiti corespondenţa sau scrisorile lui Schiller către Goethe! Nu este 
una în care să nu vorbească de Faust, în care să nu pomenească cuvântul 
„idee“ si cuvântul „simbol“. „Idee“ si „simbol“ sunt cuvinte care revin 
mereu automat, alături de Faust. El spunea: „Faci dumneata o operă de asa 
mari proporţii, de aşa mare anvergură. Aceasta nu o să fie interesantă decât 
dacă realizezi o idee, decât dacă toată opera nu este decât un simbol“. Altă 
dată îi zicea: „Da, dar dacă dumneata pornesti și vorbeşti de tragedia 
Margaretei, daca pornesti prea tare în directiunea aceasta, ce devine 
ideea?“. Vasăzică, în sfaturile pe care le cerea Goethe de la Schiller in 
legătură cu opera Faust, se găsea întotdeauna cuvântul „idee“ si cuvântul 
„simbol“; iar Goethe răspundea o dată: „Am pus ceva pe hârtie, sunt 
elemente din planul pe care-l am pentru realizarea ideii.“ Deci în epoca 
aceasta, cam pe la 1800 si ceva, Goethe avea ideea, dar nu avea plan, căci 
spunea: „Am pus ceva din planul pentru realizarea ideii“. Era, prin urmare, 
ceea ce voia să facă şi acum construia metoda pentru realizarea a ceea ce 
voia să facă. 

Nu trebuie să insist prea mult pe calea aceasta. Graţie legăturilor 
statornice dintre Schiller și Goethe, s-a isprăvit cu Faust, întâi, partea întâi, 
mai târziu, partea a doua. Eu vreau să scot în evidenţă aceste trei pături, 
cum ziceam adineauri, de activitate spirituală în legătură cu naşterea lui 
Faust: adică pătura Urfaust, Faust original, pătura din vremea călătoriei în 
Italia; la întoarcere; si, în sfârşit, a treia pătură a prieteniei cu Schiller. 


4. Unitatea intentionala a creării operei Faust 

Ce spune istoria literaturii în cea mai nouă formă a ei? Că nu este o 
unitate în toată opera Faust, pentru că perioadele în care ea a luat naștere 
sunt separate în timp. Pe lângă aceasta, ea mai are un argument în subsidiar 
şi spune că în Faust, forma definitivă, găsim scene care au fost compuse 
tale-quale în perioada anterioară, adică au fost scene din Faust original, care 
au intrat aşa cum au fost ele compuse în forma definitivă a lui Faust. 
Vasăzică, la 1810-1815, Goethe punea în Faust scene făcute la 1773. Apoi 
adaugă: „Cum vreţi să fie o unitate, când perioada de timp în care s-au 
născut aceste scene este asa de larga?“ Da, argumentul are oarecum 
valabilitate, numai că, ce am constatat noi? Eu v-am citat din memorie și 


pot să vă mai aduc o mulțime de exemple, dacă memoria mi-ar fi mai bună. 
Am constatat că n-a existat o continuitate în scrierea operei, dar a existat 
altceva, bunăoară sfortarea lui Goethe de a înnoda întotdeauna firul 
creatiunii, căci el spunea: „Nu-ţi închipui ce plăcere simt că pot să mă 
transpun în viaţa mea de acum atâţia ani!“. Apoi, când se apucase să adauge 
câteva scene, vă aduceţi aminte de ceea ce a spus cu hârtia afumată. Deci 
există întâi necesitatea pentru Goethe de a se sintoniza, de a se pune la 
unison cu vremurile anterioare și, al doilea, există altceva. Ce pretinde 
istoria literară? Ea spune pur si simplu: „Sunt bucăţi si asa trebuie 
considerate“. Bine, dar cine a făcut bucăţile? Goethe. Atunci cred că cea 
mai simplă chestiune este să întrebăm pe Goethe ce intenţii a avut. Dacă a 
reușit sau nu este o altă întrebare, dar deocamdată Goethe poate să ne spună 
dacă în adevăr este o unitate sau nu. 

Cei care ati citit pe Faust vă aduceţi aminte de Prologul în teatru in care 
sunt două personagii mai însemnate: directorul de teatru și poetul însuși. 
Directorul de teatru reprezintă oarecum, aş zice eu, pe scriitorul cinic sau pe 
criticul dezabuzat, iar poetul reprezintă pe entuziast. Directorul spune: „Ce 
mai umblati dumneavoastră cu acestea? Daţi o piesă ca să vină lume multă 
la teatru, atunci oamenii sunt bucuroși, când joacă (cum se zice acum, cu un 
termen tehnic), cu casa închisă, când se ingramadeste lumea la porțile 
teatrului si ia biletele cu asalt, iar când începe reprezentatia, nu mai sunt 
bilete de vânzare. Dumneavoastră trebuie să scrieți pentru public, nu 
umblati să-mi faceţi mie artă! Ce este aceea artă? Totul e să vină lumea, să 
placă piesa si atunci toţi vor fi satisfacuti: eu, că am făcut afaceri bune, 
dumneata, că ai cu ce interesa publicul, că a văzut o piesă pe placul lui“. Şi, 
în legătură cu problema care ne interesează, spune directorul de teatru: „De 
ce vrei dumneata numaidecât să dai o operă încheiată? Dă-i-o în bucăţi! 
Căci chiar dacă nu i-o dai în bucăţi, publicul tot în bucăţi o face. Publicul, 
zice directorui de teatru, nici nu poate să înțeleagă altfel decât în bucăţi, 
deci dă-i-o în bucati!“. Si atunci poetul protestează si spune: „Dar ce credeţi 
că sunt eu? Pot eu să scriu cum vreţi dumneavoastră? Credeţi că pot să scriu 
numai pentru public? Ce mă face pe mine să scriu este o necesitate a mea 
internă, este această creatiune, este mobilul creatiunii poetice. În această 
necesitate internă, care este elementul fundamental? Nu este unitatea mea 
spirituală, nu este armonia mea cu mine însumi, unisonul în care trăiesc eu 
ca om, ca personalitate artistică? (El întrebuinţează cuvântul Einklang). Nu 
este acest Einklang mobilul însuși al creatiunii?“. Aceasta o spune poetul 


care reprezinta pe Goethe, adica punctul de vedere al lui Goethe fata de 
directorul de teatru, care reprezinta un alt punct de vedere, cel practic. 

Vasazica, Goethe era de părerea aceasta precisă, că trebuie în adevăr sa 
fie o unitate într-o operă de artă. Dacă el propriu-zis a reuşit să construiască 
această unitate, aceasta rămâne să o vedem de aci înainte. Noi însă avem ca 
punct de plecare precis că a existat în chip constant intentiunea lui Goethe 
de a construi unitar opera Faust, a existat tendinţa pe care am constatat-o eu 
din diferite momente ale corespondenţei lui, și există si teoreticeste 
principiul acesta al unităţii în creatiune, pe care el îl înfățișează în Prologul 
în teatrul. 

Dar mai este un amănunt care pledează pentru acelaşi punct de vedere. 
Pe vremea lui Goethe, exista în Jena un istoric literar, Luden, care era 
oarecum şi intimul lui Goethe. Când a apărut fragmentul Faust, Goethe era 
oarecum o vedetă, era una din personalitățile covârşitoare ale vremii si 
opera aceasta publicată de el a născut peste tot o mulțime de discuţii; si în 
Göttingen, într-o societate de învățați — a existat de multă vreme un fel de 
academie acolo — s-a pus în discutiune opera Faust. Cea mai mare parte 
din aceşti invatati care luau parte la discuţie încerca să construiască ipoteze, 
fiecare anume dădea o interpretare unitară operei, iar Luden a spus-o de la 
început, ca un adevărat istoric literar. Vedeţi că Luden n-a așteptat anul 
1925 pentru a zice că e din bucăţi. A spus de atunci, de la 1799, că nu este 
nimic de făcut. „Dumneavoastră căutaţi ceva care nu există: nu există 
unitate pur și simplu în această operă.“ 

Luden însă era unul dintre intimii lui Goethe și a avut în legătură cu 
acesta si o corespondenţă. El a spus, între altele, lui Goethe: „Nu crezi 
dumneata că lumea caută prea mult pe dedesubt în ceea ce scrii? Nu crezi 
dumneata că mai bine ar trebui să te ia de-a dreptul, să te creadă pe cuvânt 
ce spui, să nu caute subintelesuri?“. „Da, sigur, este exagerată încercarea 
aceasta de a descoperi lucruri pe care eu nici n-am avut de gând să le scriu.“ 
Dar Luden continuă si întreabă: „Spune drept, ai avut de gând să spui ceva 
care să fie un singur lucru? Eu am impresia că toată este din bucăţi făcută si 
din bucăţi rămâne şi că e mult mai bine ca noi să ne bucurăm de fiecare 
bucată în parte“. La care Goethe răspunde foarte supărat: „Dar ce mă crezi 
dumneata pe mine? Eu sunt artist!“. Era foarte conștient de faptul că era 
artist. Lumea zice „încrezut“. „Eu sunt artist. Crezi dumneata ca eu am scris 
degeaba piesa? Ca să vă fac numai plăcere dumneavoastră am scris-o? 
Crezi dumneata că n-am avut nimic de spus, nimic de rezolvat, nimic de 


luminat in mine însumi când am scris atâţia ani? Eu muncesc de 30 de ani la 
opera aceasta. Credeti ca, daca n-as fi avut ceva vital, esential pentru mine 
de spus, imi pierdeam eu vremea atâția ani să innod si sa desnod firul unei 
activitati pe care am început-o si am intrerupt-o de atâtea ori?“. El nu 
raspunde precis daca este sau nu, ci dintr-o data se pune in atitudinea 
artistului; ce trebuie sa faca artistul? Si atunci Luden, care era un biet istoric 
literar, zice: „Foarte bine, sunt încântat! Atunci spune-mi ce ai vrut să 
spui?“. La care Goethe răspunde — si vedeţi aci ceva foarte important 
pentru teoria esteticii: „Domnule, te rog, eu am spus ce am avut de spus; ce 
am vrut să spun, aceasta este treaba dumitale!“. Adică ai şi dumneata un rol. 
„Dacă eşti în stare să înţelegi, atunci dumneata, ca istoric literar, ai datoria 
de a înfățișa ce conţine, care este sâmburele de adevăr rational pe care-l 
conţine această operă.“ 

Vasăzică, vedeţi care era propriu-zis punctul de vedere al lui Goethe în 
teoria estetică. Cu aceasta, iesim putin din problema noastră. El înțelegea ca 
orice operă de artă reprezintă într-un fel o anumită cunoştinţă, că această 
cunoștință nu este directă, adică nu este exprimată logic cu ajutorul 
conceptului și cu ajutorul inlantuirii de raționamente, că este o altfel de 
exprimare a realităţii, dar este totuși o exprimare a realităţii. Altfel nu se 
poate înțelege părerea lui Goethe (pe care a împrumutat-o probabil de la 
Schiller) că există o idee si că aceasta idee, publicul, cel care citeşte opera, 
este dator să o descopere. Vedeţi, așadar, că părerea istoricilor literari de 
astăzi care spun: „Nu există unitate în opera Faust; degeaba căutaţi să o 
găsiţi“, această idee nu este tocmai aşa de fundată. Nu este fundată, întâi, 
pentru momentele pe care le-am expus, pentru că a existat întotdeauna 
tendinţa sau necesitatea pentru Goethe de a stabili o unitate de atitudine în 
diferitele perioade ale vieţii, în care a lucrat opera Faust si, al doilea, trebuie 
să existe sau este posibil să existe o unitate a operei în teoria estetică. Or, 
teoria de creatiune artistică a lui Goethe presupunea întotdeauna un centru 
sau un moment centralizator de origine ideală în orice operă de artă. 

Pentru ceea ce ne interesează pe noi, vom avea de deosebit două lucruri: 
întâi, dacă există o unitate pentru Faust, dacă caracterul persoanei Faust are 
o unitate; și, al doilea, dacă există o problemă în opera Faust care să 
centralizeze în adevăr toate elementele. Dumneavoastră banuiti că eu sunt 
de părere că există şi un caracter unitar pentru Faust, şi o problemă unitară 
care încheagă toate lucrurile acestea. Dar aceasta nu se spune numai aşa, nu 
se afirmă numai, ci trebuie dovedit. În ceea ce priveşte pe Faust personal, 


cred ca unitatea caracterului lui se poate dovedi suficient cu elemente din 
partea întâi a lui Faust: în ceea ce priveşte problema fundamentală a lui 
Faust, cred că trebuie adusă contribuţia părții a doua. Totuşi — si aceasta tin 
să subliniez — nodul problemei si punerea problemei sunt în Faust partea 
întâi, şi anume într-o scenă care există si în Urfaust, în Faust-ul original. Ei 
bine, dacă în adevăr această scenă este oarecum în nodul, în centrul 
problemei operei Faust și dacă aceasta este în forma cea dintâi a lui Faust, 
încă o dată se dovedeşte că în adevăr a existat o persistentă tendinţă de a 
lega între ele diferitele perioade de creatiune si a existat, prin urmare, o 
persistentă necesitate de a crea din aceeași atitudine, adică de a crea unitar 
opera aceasta. Dar pentru aceasta, evident, trebuie să aduci dovezi. 


[3a]? Goethe lucrează la prima versiune din Faust între 1773-1775. După 
ce-l cunoaște, în 1774, pe Karl August, viitor duce de Saxa-Weimar, Goethe 
se stabileşte în 1775 la Weimar, din clipa în care acesta va lua conducerea 
ducatului; din 1779, Goethe îi va fi consilier intim. În 1782, Karl August îl 
înnobilează pe Goethe. În 1785, Goethe încheie primul contract pentru 
publicarea operelor sale. În 1786, pleacă într-o călătorie în Italia, de unde va 
reveni la Weimar în 1788. În 1790 face o nouă călătorie în Italia. Începutul 
prieteniei cu Fr. Schiller datează din 1794. Între 1797-1801, Goethe creează 
anexele la Faust: Dedicatie, Prolog în cer, Prolog în teatru. Faust I apare in 
1808, fiind terminat din 1806. Părţi din actul V inaugurează în 1825 lucrul 
la Faust II. În 1827 începe să apară la editorul Cotta ediţia de Opere 
complete în 40 de volume a lui Goethe (se va încheia în 1830). În 1831, 
Goethe termină Faust II, care va apărea postum, în 1832. 

[3b]t Zi aniversară (germ.) 


IV. Prologul in cer 


1. Stabilirea metodei de lucru: contactul cu textul 

2. Cadrul în care se petrece întreaga tragedie: concepţia dualistă despre 
univers a lui Goethe 

3. Imposibilitatea monismului moral la Goethe, în Faust 

4. Dialogul Dumnezeu-Mephistopheles 

5. Dumnezeu — limita către care se mișcă omul 


1. Stabilirea metodei de lucru: contactul cu textul 

Pusesem în prelegerea trecută în discutiune problema unităţii lui Faust si 
deosebisem două puncte de vedere din care poate să fie discutată această 
unitate, si anume unitatea caracterului lui Faust si unitatea de problemă a 
operei Faust în general. În acea prelegere, adunasem din corespondenţa lui 
Goethe, din operele lui, din viata lui, din convorbirile lui etetera, toate 
elementele care tind, care concură înspre același punct, şi anume să 
dovedească faptul că, în intenţia lui Goethe cel puţin, această unitate a 
operei si a caracterului era un lucru bine precizat, ca, prin urmare, chiar 
dacă opera a luat naştere în perioade de timp deosebite, si chiar dacă s-ar 
putea presupune, logic vorbind, că aceste perioade de timp sunt oarecum 
hrănite de mentalități și preocupări deosebite, şi nu se pot integra într-o 
unitate, opera Faust trebuie totuși să fie considerată, după intenția lui 
Goethe, ca ceva unitar. 

Să procedăm la dovedirea unei alte afirmatiuni, și anume nu numai 
intenţia lui Goethe era să constituie unitatea caracterului lui Faust și a 
operei Faust în genere, dar că această unitate există efectiv în opera de care 
ne ocupăm, că, prin urmare, Goethe a izbutit chiar să-şi realizeze această 
intenţie. 

Cred că o metodă care să vă convină şi dumneavoastră, care să nu fie aşa 
de aspră si să nu ceară prea multă încordare de la dumneavoastră este 
tocmai metoda care ne pune de-a dreptul în contact cu textul. Prin urmare, 
prelegerile care vor urma vor fi mai degrabă citiri, interpretări, decât 
prelegeri propriu-zise, ele păstrând, evident, o unitate, pentru ca să se 
grupeze în jurul unei probleme. 

Așa cum înţeleg eu să desfășor problema aceasta înaintea 
dumneavoastră, cred că pot schița câteva puncte de reper. În ceea ce 


priveste unitatea de caracter a lui Faust, ea poate sa fie studiata in cateva 
etape succesive, adică din tot Faust-ul sunt câteva scene fundamentale care 
sunt oarecum dătătoare de seamă pentru întreaga personalitate a eroului. Aș 
zice ca, în ceea ce priveşte caracterul lui Faust, această unitate poate să fie 
reconstituită urmărind aproximativ şase scene din întreaga operă: scena 
monologului, primul monolog în care ni se înfățișează personalitatea lui 
Faust, aşa cum trăiește el; ar fi, în al doilea rând, convorbirea lui primă cu 
Mephistopheles, aş zice prima ispitire a lui Faust, în al treilea rând, tragedia 
Margaretei, aceasta în ceea ce priveşte prima parte, iar în ceea ce priveşte 
partea a doua, sunt două scene şi, în fine, deznodământul. 

Înainte de a intra în comentarea tuturor acestor scene, trebuie să vă atrag 
atenția asupra unui fapt, anume că Goethe precizează într-o scenă de o 
importanţă capitală, încă de la început, cadrul în care se mișcă întreagă 
această tragedie a sufletului omenesc. Există, prin urmare, zic eu, o scenă 
care conţine suficiente elemente care sunt nu numai caracteristice, dar sunt 
oarecum şi explicative pentru tot ceea ce va urma. Această scenă este 
Prologul în cer şi despre ea vom vorbi astăzi. 


2. Cadrul în care se petrece întreaga tragedie: concepţia dualistă despre 
univers a lui Goethe 

Personagiile Prologului sunt cei trei arhangheli, Dumnezeu şi 
Mephistopheles. Toată scena este compusă dintr-un fel de raport pe care cei 
trei arhangheli împreună cu Mephistopheles îl dau lui Dumnezeu. 

Începe Raphael, care vorbeşte despre soare: 


Die Sonne tönt, nach alter Weise, 
In Brudersphăren Wettgesang, 
Und ihre vorgeschriebne Reise 
Vollendet sie mit Donnergang. 


Vasăzică, Raphael constată un lucru în ceea ce priveşte soarele, constată 
că soarele nu și-a schimbat întru nimic obiceiul. Asupra cuvântului tönt care 
însemnează „răsună“, „cântă“, sunt o mulțime de lucruri de spus; o să 
revenim imediat si o să vorbim putin de cosmogonia care este închisă în 
această parte. Deci „soarele îşi înalță cântarea lui după obiceiul străvechi, în 
corul armonios al sferelor, si călătoria lui sau drumul acesta, prescris mai 
dinainte, îl urmează ca de obicei“, nach alter Weise. 

După el, Gabriel, care vorbeşte însă despre pământ. Prin urmare, 
Raphael, odată ce şi-a depus raportul pentru ceea ce se petrece în lumea 


soarelui si a stelelor, a ispravit si acum urmeaza Gabriel, despre pamant: 


Und schnell und unbegreiflich schnelle 
Dreht sich umher der Erde Pracht; 

Es wechselt Paradieses-Helle 

Mit tiefer, schauervoller Nacht. 


Vasazica, pământul se învârteşte si „se învârteşte foarte repede“, cum 
zice el, şi „schimbă lumina paradisului cu noaptea adâncă“. 

Prin urmare, pământul, învârtindu-se, ne arată două aspecte deosebite: un 
aspect de lumină și un aspect de întuneric. Când era vorba despre soare, nu 
se spunea nimic de această dublă impresiune pe care ne-ar putea oferi. 
Soarele nu ne poate oferi două impresiuni, pământul însă se invarteste și ne 
arată lumina și întunericul. Aceasta este foarte important. Să insistăm 
asupra faptului acestuia puţin. 

Soarele este conceput aci după o concepţie, după o veche filosofie, as 
zice pitagoreică, drept o stea oarecare, si dumneavoastră știți că, în 
astronomia aceasta pitagoreică, mersul stelelor pe cer întruchipa un fel de 
armonie. Această armonie reprezenta, pentru această concepţie, pentru 
această viziune pitagoreică a universului, un fel de perfecţiune, reprezenta 
într-un fel însuși cerul, ceea ce era dincolo de realitatea sensibilă. În 
opoziție cu aceasta, noi vedem că pământul arată două aspecte, unul de 
lumină şi unul de întuneric. Încă un lucru asupra căruia vreau iarăşi să vă 
atrag atenţia: cum arată pământul două aspecte de lumină și de întuneric? 
Învârtindu-se. Pământul se învârteşte, spune aci: dreht sich umher der Erde 
Pracht; „strălucirea pământului“, zice el, pământul, zicem noi, „se 
invarteste si, învârtindu-se, cauzează lumină și întuneric“. Vedeţi, aci este o 
cosmogonie foarte ciudată: din învârtirea pământului rezultă lumină și 
întuneric pentru omenirea care stă pe pământ. Oamenii care ocupă un 
anumit punct pe pământ sunt în lumină și în întuneric după poziţia pe care o 
ocupă ei pe pământ fata de soare. Dar pentru cei care observă pământul din 
afară, este absurd să spună că pământul pricinuieste sau dă naștere luminii 
si întunericului învârtindu-se, pentru ca, pentru cineva care sta în afara 
pământului, lumina si întunericul sunt cauzate de soare. Goethe nu spune 
aşa, spune altfel: „pământul se învârtește si pământul schimbă lumina si 
întunericul“. Deci în învârtirea aceasta a pământului, în pământul însuși sta 
originea acestei schimbări de lumină și de întuneric. 


„Lumină si întuneric“, n-are nici un sens de-a dreptul, simbolic are însă 
un sens. „Lumină și întuneric“ însemnează: aceasta este soarta pământului, 
tot ceea ce trăieşte pe pământ este supus acestei duplicităţi “2! sau dualitati 
de poziţie, lumină si întuneric, bine si rău. Si Goethe, pretind eu cel putin, 
zice că originea acestei schimbări din lumină în întuneric stă în pământ. 
Deci această cădere în doi poli opusi a vieţii de pe pământ este inerentă 
pământului însuşi si tot ceea ce trăiește pe acest pământ trebuie să aibă o 
legătură anumită cu această inerenta, cu aceasta duplicitate inerentă 
pământului. 


3. Imposibilitatea monismului moral la Goethe, în Faust 

Este adevărat că dumneavoastră ati învăţat prin alte parti și în alte locuri 
că Goethe era un monist si poate că ascultați cu oarecare curiozitate, 
nedumerire si neîncredere aceste afirmatiuni pe care le fac eu acum, că, 
chiar dintru început, din Prologul în cer, eu găsesc un concept dualist în 
concepția despre univers a lui Goethe. În Faust, Goethe nu este monist. O să 
mergem și mai departe şi o să constatăm mereu același lucru: în Faust, 
Goethe nu este monist. Că în scrierile lui de științe naturale Goethe s-ar 
putea interpreta ca un monist, aceasta poate să fie adevărat, pe noi nu ne 
interesează. Eu afirm un fapt pe care-l scot de aci, dar care va apărea pentru 
dumneavoastră mai clar din alte texte ulterioare. Si apoi, ce însemnează 
monist? Este adevărat, în altă ordine de idei, că Goethe de pildă nu admite 
existenţa binelui și a răului, în înțelesul că răul ar fi o existență necesară. 
Răul ca existență necesară nu există la Goethe. Există însă altceva, există 
răul ca negatiune a binelui. Este adevărat că, la urma urmelor, zona acestei 
negatiuni a binelui cata să fie din ce în ce mai redusă. Nu putem sa 
presupunem că Goethe împreuna aceste două noțiuni; putem să spunem că 
le limita într-un proces de purificare a omenirii; această negatiune si acest 
bine or să înceteze. 

Dar nu e mai puţin adevărat că, pentru însăși existența unei tendinţe în 
om de a lupta pentru a-și câștiga binele, trebuie să existe si polul celălalt, 
trebuie să existe negatiunea binelui, tocmai pentru ca omul să fie incitat sa 
meargă înspre bine. Dacă n-ar exista decât binele, binele ar fi existenţa 
naturală a omului. Monismul moral la Goethe nu-l văd posibil şi cu aceasta 
rezum întreaga operă Faust. Monismul moral la Goethe nu-l văd posibil 
pentru simplul motiv că toată viata lui Faust si a omului în genere, după 
Goethe, trebuie să fie tocmai o luptă pentru cucerirea binelui. Dacă n-ar 


exista decat bine, atunci cucerirea aceasta a binelui n-ar avea nici un rost, 
starea noastră naturală ar fi binele si fericirea, şi atunci încercarea noastră 
de a cuceri binele în adevăr că n-ar avea nici un rost. 

lată ce însemnează si de ce m-am oprit atât asupra acestui pasaj; ce 
însemnează invartirea pământului, pe care o notează aci Goethe? 
Însemnează fixarea unui cadru. Și anume, a cărui cadru? A cadrului în care 
se petrece întreaga tragedie. Tragedia se petrece pe pământ și pământul este 
locul unde întunericul succede luminii. Vasăzică, tot ceea ce se va întâmpla 
va participa la acest caracter fundamental al vieţii pământene: trecerea din 
întuneric la lumină, lumină și întuneric, o luptă continuă între lumină si 
întuneric. În această atmosferă se plasează prin urmare Faust, om legat de 
pământ, cu tendinţa înspre lumină, cu un fel de greutate de plumb de 
picioare, care-l trage înspre întuneric. 


4. Dialogul Dumnezeu-Mephistopheles 

Faust este prezentat, este adus în discuţie de Mephistopheles. Ce spune 
Mephistopheles? Ceilalţi au lăudat făptura aceasta a universului, unul 
vorbind despre soare, celălalt despre pământ, dar stabilind la sfârşit o 
concluzie, anume: 


Der Anblick gibt den Engeln Stărke, 
Da keiner dich ergriinden mag, 
Und alle deine hohen Werke 

Sind herrlich wie am ersten Tag. 


Vasăzică, „Tot ce ai facut tu este măreț, este tot asa de dumnezeiesc ca în 
prima zi în care le-ai făcut“. Si acum vine Mephistopheles, care nu mai 
lauda, ci spune: 


Verzeih, ich kann nicht hohe Worte machen, 
Und wenn mich auch der ganze Kreis verhohnt; 
Mein Pathos brăchte dich gewiß zum Lachen, 
Hăttst du dir nicht das Lachen abgewohnt. 

Von Sonn' und Welten weiß ich nichts zu sagen, 
Ich sehe nur, wie sich die Menschen plagen. 


„Puteţi sa va bateti joc de mine, dar eu nu pot să-mi umplu gura cu 
laude. Daca eu, Mephistopheles, m-as fi apucat sa laud ce ai facut tu, cu 
siguranţă că ai pufni de râs, dacă nu te-ai fi dezobisnuit de asa ceva. Ce se 


petrece prin stele si prin soare, nu stiu. Eu stiu un singur lucru: cum se 
chinuiesc oamenii pe pământ“. 


Der kleine Gott der Welt bleibt stets von gleichem Schlag, 
Und ist so wunderlich als wie am ersten Tag. 


„Micul dumnezeu al lumii (omul) rămâne tot aşa cum a fost el din prima 
zi.“ Și acum, iarăşi, ceva foarte interesant: 


Ein wenig besser wiird er leben, 
Hattst du ihm nicht den Schein des Himmelslichts gegeben; 


„Ar fi trait el mai bine daca nu i-ai fi dat un fel de părere, iluzia luminii 
cereşti“, adică raţiunea. Dacă omul n-ar fi avut rațiune, ar fi trăit poate mai 
bine decât o face acum. 


Er nennt's Vernunft und braucht's allein, 
Nur tierischer als jedes Tier zu sein. 


Nemulțumit de ce se petrece pe pământ, Dumnezeu îl întreabă: „Altceva 
nu mai ai de spus? De câte ori vii aci, nu faci decât să ocărăști si să acuzi. 
Nimic din ceea ce se întâmplă pe pământ nu este bun pentru dumneata?“ Şi 
atunci Mephistopheles care, vedeţi, este ceva mai om decât diavolul nostru, 
răspunde: 


Nein Herr! ich find es dort, wie immer, herzlich schlecht. 
Die Menschen dauern mich in ihren Jammertagen, 
Ich mag sogar die armen selbst nicht plagen. 


„Aşa de rău imi pare de ei, asa se chinuiesc oamenii, bietii oameni, pe 
pământ, încât nici nu-mi mai arde să-i chinuiesc.“ 

Si acum, lovitura. Dumnezeu întreabă: „Dar nu cunoşti pe Faust?“. 
Foarte bine, oamenii sunt aşa răi cum sunt, dar pe Faust nu-l cunoşti? Este 
unul care este altfel decât ei. 


Kennst du den Faust? 
Mephistopheles: 
Den Doktor? 
DER HERR: 
Meinen Knecht! 
Mephistopheles: 
Fiirwahr! er dient Euch auf besondre Weise. 


Nicht irdisch ist des Toren Trank noch Speise. 
Ihn treibt die Gărung in die Ferne, 

Er ist sich seiner Tollheit halb bewußt; 

Vom Himmel fordert er die schönsten Sterne 
Und von der Erde jede höchste Lust, 

Und alle Näh und alle Ferne 

Befriedigt nicht die tiefbewegte Brust. 


„Da, îl cunosc, dar îţi slujeşte cam în felul lui. Ce mănâncă si ce bea el 
nu este pământean. Frământarea îl poartă, îl mână, îl goneste înspre 
depărtări nepamantesti si, ceva mai mult, este aproape conștient de nebunia 
lui, adică este un om mai răsărit, în adevăr, peste ceilalți. Este conștient, dar 
este conștient de ce? Este nebun.“ Și adaugă aci: „Cere cerului cele mai 
frumoase stele și pământului cea mai înaltă bucurie, iar orice depărtări și 
orice apropieri, adică tot ce este departe si tot ce este aproape nu-l satisface, 
nu-l linişteşte. Pieptul lui, care este veșnic zbuciumat, nu este satisfăcut de 
nimic“. 

Să ne oprim deocamdată aci. Vasăzică, în fața spectacolului despre care 
vorbeam adineauri, soarele si pământul, întuneric si lumină, în acest 
spectacol este plasat dintr-o data Faust. Si cum este înfățișat el? Diavolul, 
Mephistopheles, negatiunea, vine în fata lui Dumnezeu si îi spune: „Lasă sa 
te laude ceilalți, eu nu pot să te laud. Eu tot ce pot să-ți spun este că oamenii 
se chinuiesc, sunt tot amarati, trăiesc în asa hal, încât mi-e groază să-i mai 
chinuiesc“. Atunci Dumnezeu îi zice: „Bine, da, cei mai multi asa sunt, dar 
pe Faust nu-l cunosti?“. Deci, un exemplar ales din ceilalți oameni. „În 
adevăr, oamenii sunt asa cum zici tu, dar există Faust.“ Cum este Faust? Si 
răspunde imediat Mephistopheles: „Da, îl cunosc, este un om mai răsărit 
decât ceilalți, dar si el este tot întins în toate părțile: când umblă după stele, 
când umblă după bucuriile pământului, când umblă după bucuriile 
spiritului. El însuşi, care este cel mai bun dintre supusii tai, este frământat 
de lumina si întuneric, el însuși trece printre nebuni si se uită la stele“. 

Dumnezeu ascultă, și ce răspunde? 


Wenn er mir auch nur verworren dient, 
So werd ich ihn bald in die Klarheit fiihren. 


„Recunosc, Faust este slujitorul meu, dar este cam confuz.“ Vasăzică, 
Dumnezeu însuși recunoaște faptul acesta precis pe care l-a spus diavolul, 
că Faust este întins între păcat si între mântuire, si Dumnezeu zice: „Da, ţi-o 


conced, este confuz, este întins între păcat si mântuire“. Ce insemneaza? 
Asupra faptului acestuia sunt de acord diavolul și Dumnezeu, că Faust se 
leagănă mereu între rău si bine. 

După cum vedeţi, se verifică prin acest dialog între Mephistopheles și 
Dumnezeu afirmaţia de adineauri că întuneric şi lumină însemnează tocmai 
cei doi poli între care balansează întreaga viata pământească. Dacă n-ar fi 
aşa, atunci Dumnezeu n-ar fi putut să spună, aci că este cam confuz, cam 
amestecat, cam zăpăcit, felul în care îl slujeşte Faust. Deci Mephistopheles 
afirmase că este rău pe pământ si că toți oamenii sunt nebuni. Thoren 
însemnează mai mult decât „nebun“, însemnează „un nebun prost“. Când a 
fost vorba de a pune în încurcătură pe Mephistopheles, Dumnezeu i-a opus 
pe Faust, dar chiar şi asupra acestuia trebuie să cadă de acord cu 
Mephistopheles, că si acest Faust se balansează între bine si rău. 

Dar aci iarăși începe un lucru interesant. Prin urmare, diavolul și 
Dumnezeu au aceeași părere despre Faust, îl cunosc amândoi bine si 
recunosc că nu este un tip ferm. Ce concluzie trage de aci Mephistopheles, 
ce concluzie trage de aci Dumnezeu? Mephistopheles zice pur și simplu: 
„Umblă după bine si cade în rău, si nu se poate debarasa de rațiune“. 
Vasăzică, este continuu muncit si nu ajunge la nici un rezultat. Prin urmare, 
pretinde Mephistopheles, „viaţa de pe pământ este un chin, pentru că este o 
continuă balansare între bine și rău, din care omul nu poate să iasă în nici 
un fel, si nu iese nici Faust, care este cel mai bun. Viaţa, ceea ce a creat 
Dumnezeu, este un iad, în care oamenii cei mai buni sunt munciti de 
problema binelui și a răului, pe care nu o pot rezolva, pe care nu o rezolvă 
de fapt“. 

La acestea, răspunde Dumnezeu: 


Wenn er mir auch nur verworren dient, 

So werd ich ihn bald in die Klarheit fiihren. 

Weiß doch der Gartner, wenn das Băumchen griint, 
Das Bliit und Frucht die kiinft'gen Jahre zieren. 


„Chiar dacă acest Faust îmi slujeşte ceva cam confuz, cam neclar, eu ştiu 
ce trebuie să fac: îl voi duce de mână și-l voi conduce la lumină, că știe 
grădinarul că atunci când copacul inverzeste, în curând o să poarte roade“. 


5. Dumnezeu — limita către care se mișcă omul 
Vasăzică, în fata negatiunii definitive a lui Mephistopheles, care zice că 
omul se chinuieşte și nu scapă de chin, Dumnezeu zice că este adevărat că 


se chinuieste, dar o sa ajungă la lumina, există cale de mântuire. Si atunci, 
Mephistopheles numaidecat zice: „Vrei să punem rămășag? Ai făcut o 
afirmaţie, eu am făcut alta; să vedem care are dreptate! Vrei să punem 
ramasag? Îmi dai voie să mă leg eu de Faust, să ţi-l prelucrez cum ştiu eu si 
să vedem cum o să se mântuiască, cum o să-l duci dumneata la lumina?“. Si 
Dumnezeu răspunde: 


Solang er auf der Erde lebt, 
So lange sei dir's nicht verboten, 
Es irrt der Mensch so lang er strebt. 


„De ce îmi ceri mie voie să te legi de el? Este dreptul tău. Atâta timp cât 
este pe pământ, cât trăieşte, ai voie să-l ispitesti, este datoria ta oarecum să-l 
ispiteşti, este funcțiunea ta naturală; tu, care reprezinti oarecum negatiunea 
binelui, este datoria ta să-l bagi mereu în încurcături din acestea.“ Si inca 
ceva, zice el, căci Es irrt der Mensch so lang er strebt: „Atâta timp cât omul 
tinde către ceva, este natural ca el să greşească“. 

S-a încheiat acest rămășag. Propriu-zis nu este rămășag, dar, în sfârșit, 
acest ramasag s-a facut. Care este deosebirea între cei doi? Unul condamnă 
şi zice: „Nu mai este nimic de făcut“. Dumnezeu zice: „Omul se chinuieste, 
dar, în însuși chinul acesta al lui, există o posibilitate de valorificare. Atâta 
timp cât omul tinde către ceva, atâta timp cât omul vrea ceva, este exclus ca 
el să fie pierdut. Numai în momentul în care încetează să mai vrea ceva, 
atunci este pierdut, dar atâta timp cât luptă, nu este pierdut şi acesta este 
rostul omului, aceasta este soarta lui, ca să lupte“. 

În această afirmaţie se recunoaşte încă o dată existenţa celor doi poli 
opuși, întuneric si lumina, bine şi rău, căci dacă în adevăr esența omului 
este să lupte, să tindă către ceva, să caute să cucerească ceva, este tocmai 
pentru că există deosebirea de poziţii. Vă spuneam de la început că, dacă 
binele ar fi uniform, omul n-ar tinde către nimic. Mi se pare chiar că este 
încă o frază caracteristică. Dumnezeu spune: 


Des Menschen Tătigkeit kann allzu leicht erschlaffen, 
Er liebt sich bald die unbedingte Ruh; 

Drum geb ich gern ihm den Gefallen zu, 

Der reizt und wirkt und muß als Teufel schaffen. 


Daca omul ar trai intr-o atmosfera de bine, el n-ar mai fi activ. Dar 
natural, ceea ce este în adevăr dumnezeiesc în om este tocmai activitatea 


aceasta a lui continuă. Dacă omul ar fi în adevăr bun, n-ar fi asa cum este, si 
atunci omul ar fi însuşi Dumnezeu, n-ar mai fi om; dar omul este om si 
atunci zice: „Tocmai ca omul să nu cadă în inactivitate (activitatea omului 
poate să cadă, să adoarmă foarte lesne), de aceea i-am dat pe diavolul 
alături, tocmai ca diavolul să-l incite la lucru, ca să existe acest contrafort al 
binelui, din care cucerire să iasă necesitatea aceasta de a tinde către ceva“. 

Aici apare dintr-o dată un caracter pe care trebuie să-l reținem. Noi am 
stabilit ca sunt doi poli de activitate, dar aceşti doi poli de activitate, care 
arată un fel de concepţie dualistă morală, sunt imediat inglobati într-o 
sinteză superioară, căci atâta timp cât există bine si rău, cât există două 
lucruri deosebite, şi omul pendulează mereu între bine si rău. Dar bine si 
rau nu există în sine, ci bine si rău există ca altceva; răul nu este decât 
negatiunea binelui propriu-zis'*”!, iar răul acesta există ca motiv de acţiune 
pentru om. Pentru că propriu-zis în esența omului nu stă ca el să facă numai 
binele, ci în esenţa omului stă altceva: ca el să tindă înspre bine. Este o 
adâncă, foarte adâncă vedere, care nu este adăugată de noi, ca un 
comentariu, ci se găsește în textul însuși. 

Prin urmare, deosebirea este că Dumnezeu apare ca un fel de limită către 
care se mişcă omul in progres; dar o limită pe care omul nu poate să o 
atingă decât după moarte, am zice. Dumnezeu zice că omul nu poate să o 
atingă atâta timp cât trăieşte, după cum v-am citat adineauri, atâta timp cât 
este pe pământ, trebuie să tindă către ceva, atâta timp cât este pe pământ, el 
greseste. Vasăzică, esenţa omului este nu de a face binele, ci esența omului 
este de a tinde înspre bine. lar această tensiune spirituală, aş zice, a omului 
îndreptat cu toată puterea lui spre idealul metafizic moral, această tensiune 
spirituală nu este construită si făcută capabilă decât prin construirea unui 
contrafort, prin negarea binelui; iar această negare a binelui este, cum zice 
Dumnezeu, der Teufel. Drum geb'ich gern ihm den Gesellen zu,/Der reizt 
und wirkt, und muss, als Teufel, schaffen. 

Acesta este cadrul în care se desfăşoară întreaga tragedie, cadrul 
pământesc în care un om, cel mai bun dintre toți oamenii, este supus 
tentatiei necontenite de a merge înspre bine, dar e atras mereu de tentatiile 
celălalte ale pământului, de negatiune. 

Acum noi discutăm o problemă, este evident, însă n-aş vrea să 
generalizez prea tare, adică n-aş vrea să credeţi că în Faust este o filosofie 
pentru toată lumea; adică n-aş vrea, cu alte cuvinte, să afirm că, simbolic, 
Faust reprezintă omenirea. Nu. Faust reprezintă un om oarecare, Faust 


reprezintă o individualitate omenească ce tinde către ceva. Nu toţi oamenii 
sunt capabili de asemenea lucruri. Aţi văzut că diavolul însuși spune, îi 
împarte în diferite categorii când spune că „sunt unii asa de nenorociti, încât 
nici nu-mi mai vine să-i mai chinuiesc“. Dumnezeu însuși îi împarte pe 
oameni în diferite categorii, când spune: „Bine, dar pe Faust îl cunosti?“. 
Sunt și alte tipuri de oameni. Deci Faust este un individ, este o 
personalitate, este un om deosebit. 

Problema care se pune aci, prin urmare, nu este problema omului în 
genere și a omenirii în general, ci problema oamenilor aleși din omenire. 
Goethe n-a generalizat, n-a făcut teorie, pentru că avea bun simţ și știa că în 
artă nu se face teorie. Dacă se apuca să generalizeze, să teoretizeze, să 
creeze simboluri, fără îndoială că execuţia artistică ar fi suferit, ar fi suferit 
plasticitatea și chiar concretul. 

Prin urmare, vă atrag atenţia de la început asupra acestui fapt, ca să nu 
credeţi că problema aceasta este o problemă pe care Goethe o pune în 
legătură cu toată omenirea. Este însă o problemă care se pune pentru 
anumiţi oameni şi, pentru că această problemă se poate pune si pentru 
anumiți oameni dintre noi, care ne găsim in această sală, de aceea are 
interes. 


[4a]t Nae Ionescu întrebuințează aici termenul „duplicitate“ în prima sa 
semnificație etimologică, în latină duplexicis însemnând înainte de toate 
„dublu“, „îndoit“, şi abia apoi „şiret“, „prefăcut“. Limba noastră de astăzi 
păstrează doar înțelesurile figurate din urmă. Si în lecţia a V-a, ,,duplicitate“ 
este folosit alternativ cu „dualitate“. 

[4b]t Raul ca „absenţă a binelui“ (steresis, privatio boni) este soluţia 
patristică dată de Sfinţii Vasile cel Mare (Răul este „o absenţă a Binelui. 
Prin urmare, răul nu are în mod inerent o substanță proprie, ci apare ca o 
mutilare a sufletului“, Hexameron, II, 5) și loan Hrisostom problemei 
Răului. Ea a fost preluată de la aceştia de Fericitul Augustin, în cele cinci 
lucrări împotriva maniheismului si radicalizată în „doctrina predestinării“. 
O nouă radicalizare se petrece în secolul al XVI-lea, în teologia lui Luther, 
care consideră că nu stă în puterea omului să facă binele sau răul, după 
cădere nemaiputându-se vorbi de un „liber arbitru“. 


V. Primul monolog al lui Faust 


1. Semnificatia unei indicatii de decor 

2. Dualitatea caracterului lui Faust ca reflex al celor două soluții 
metafizice: cunoaştere si trăire 

3. Cunoașterea renascentistă ca identitate între ştiinţă si magie 

4. Omul metafizic și omul ştiinţific 


1. Semnificaţia unei indicaţii de decor 

Analizând scena Prologului în cer, am stabilit oarecum cadrul în care se 
va mişca tragedia si am arătat, deja realizate înăuntrul tragediei, intenţiile pe 
care le-am expus acum două prelegeri, adică intenţia lui Goethe de a crea 
unitar tipul lui Faust. Este adevărat că așa cum se înfățișează lucrurile în 
scena Prologului în cer, caracterul acesta al lui Faust, unitar fiind, tinde să 
păstreze un fel de pendulare între două opinii extreme, adică unitatea 
caracterului lui Faust o dă tocmai un fel de duplicitate. Dar aci nu este, 
evident, nici o contradicţie, pentru că se poate foarte bine ca un om să fie 
într-o continuă pendulare şi tocmai prin această existență de pendulare să 
capete un caracter precis. 

Scenele care urmează Prologului în cer, prima scenă din partea întâi a 
tragediei, primul monolog al lui Faust, are intenția să expună plastic 
problema, adică ceea ce era teorie în lucrurile pe care le-am amintit acum 
două prelegeri, ceea ce era deja tehnic realizat în scena Prologului în cer, 
începe acum să fie realizat plastic, adică acum ni se înfăţişează însuși Faust 
şi începem să-l cunoaștem. 

Primele scene ale părții întâi din tragedie nu sunt propriu-zis scene 
dramatice, ci mai mult expozitive. Nu este vorba de o acţiune care pornește, 
ci de înfăţişarea personală, nu spirituală, a principalului personaj care 
înghite oarecum tot interesul tragediei lui Faust. 

Decorul indică „o odaie înaltă, arcuită, îngustă si gotică“. Este o indicație 
de decor cu anumite preciziuni, care nu se găsesc de obicei în Faust; de 
pildă, se spune „noapte“, „înaintea porţilor orașului“, „cameră de studiu“, 
pur si simplu, ,,pivnita lui Auerbach, in Leipzig“ etetera, fără nici o 
indicație. Aci însă, în prima scenă, se spune: Nacht. In einem 
hochgewolbten, engen gothischen Zimmer, vasăzică: „noapte, într-o odaie 
înaltă, ogivală, îngustă şi gotică.“. Eu aş spune de la început, cu toate că nu 


este dovedit (poate că o să rămână sa fie dovedit mai târziu sau poate ca sa 
reiasă din expunerea mea mai târziu), aş spune că acest cuvânt, gothisch, nu 
este pus aci fără nici un rost, adică intentiunea lui Goethe probabil că n-a 
fost stilistică, n-a vrut să indice pur şi simplu cum trebuie să fie făcut 
decorul scenei acesteia, pentru că, în alte parti, el spune pur si simplu: 
„cameră de studiu“, „pivniţa lui Auerbach, in Leipzig“, „înaintea porţilor 
oraşului“; prin urmare, nici o indicație. Aci se spune gothisch. 

Gothisch are mai multe înţelesuri; adică „gotic“ este un stil, dar, „gotic“ 
mai însemnează ceva: ca structură sufletească, aş zice ca stratificare de 
civilizaţie şi de cultură, „gotic“ însemnează „neclar“, „amestecat“, nu ca 
pozitiune, ci ca tendinţă, ca necesitate sufletească nestăpânită. „Gotic“, am 
spus si în altă împrejurare, însemnează pur si simplu „romantic“, „lipsit de 
preciziune si de claritate“. „Gotic“ și „romantic“ se cam suprapun. Goticul 
nu se mărginește la lumea germanică propriu-zisă, adică la o anumită epocă 
istorică din nord-estul Franţei şi din nord-vestul Germaniei actuale, ci 
„gotic“ însemnează o epocă în evoluţia spirituală a omenirii. „Gotic“ nu are 
localizare istorică în timp, ci este tip de structură sufletească. În același 
înțeles: „gotic“, „romantic“, „neclar“, „tras în toate părţile“, „lipsit de 
preciziune“, „neliniștit“, „contrariul lui clasic“, este luat cuvântul aci. 
Faptul că există indicatiunea aceasta, „o odaie îngustă, gotică“ şi faptul ca 
Goethe indică această odaie gotică aci, pe câtă vreme în alte scene nu există 
indicaţii de nici un fel, faptul acesta mă face să cred că avem în adevăr de-a 
face cu a altă intenţie decât una teatral tehnică. Dar, în sfârşit, nu insist. 


2. Dualitatea caracterului lui Faust ca reflex al celor două soluţii 
metafizice: cunoaștere si trăire 

Faust este singur și vorbește, adică gândește, propriu-zis. Şi ce constată? 
Că a studiat toată viata lui de până acum si că, după ce a studiat tot ceea ce 
se poate studia, adică filosofie, drept, medicină, și, vai! zice el, și teologie, 
n-a ajuns la nici un rezultat. 


Habe nun, ach! Philosophie, 

Juristerei und Medizin, 

Und leider auch Theologie 

Durchaus studiert, mit heilem Bemiihn. 
Da steh ich nun, ich armer Tor! 

Und bin so klug als wie zuvor; 

Heiße Magister, heiße Doktor gar 


Und ziehe schon an die zehen Jahr 
Herauf, herab und quer und krumm 
Meine Schiiler an der Nase herum. 


Aşadar, Faust este un învăţat, întâi, si, al doilea, este un profesor, dar este 
un profesor rar, care-şi dă seama că nu prea ştie nimic. „De zece ani sunt 
profesor si de zece ani îmi port scolarii de nas.“ Vasazica, Faust, care a 
studiat, n-a găsit satisfacţie și liniște nici în studiu, și nici în activitatea 
profesorală — două lucruri deosebite. 

Dar încă ceva: Faust nu este numai un om care a studiat, ci este un om 
înfrânt. Oarecare superioritate a căpătat el, dar adaugă: Und sehe, daß wir 
nichts wissen können! Zice: „Evident, eu sunt mai deştept decât colegii mei, 
şi-mi dau seama că noi nu putem ști nimic“. 


Zwar bin ich gescheiter als all die Laffen, 
Doktoren, Magister, Schreiber und Pfaffen; 
Mich plagen keine Skrupel noch Zweifel, 
Fiirchte mich weder vor Holle noch Teufel. 


Vasăzică, prin studiu sau prin viata lui de până acum, si prin activitatea 
critică asupra acestei vieţi, el a ajuns la concluzia aceasta, că nu poate să 
ştie nimic; si încă un lucru interesant: isi dă seama de deosebirea dintre el si 
ceilalți, care cred că știu ceva. 

Vedeţi cum se clădește, cum se construiește tipul încet-încet. Si acum, 
iarăşi ceva interesant: 


Bilde mir nicht ein, was Rechts zu wissen, 
Bilde mir nicht ein, ich könnte was lehren, 
Die Menschen zu bessern und zu bekehren. 


„Nu-mi închipui că ştiu ceva, nu-mi închipui că pot să învăţ pe cineva 
ceva.“ Si mai departe: 


Auch hab ich weder Gut noch Geld, 
Noch Ehr und Herrlichkeit der Welt. 


L-am cunoscut pe Faust, ca om care a studiat si care se găseşte 
dezabuzat, dezgustat şi descurajat de faptul că studiul nu i-a dat nici 
satisfacția de a fi învăţat ceva pozitiv, si nici cel putin satisfacția activităţii 
profesorale; este deci un învăţat care cade într-un fel de scepticism. 


Numai atât? Nu, aceasta este o latură a lui Faust si acum vine cealaltă. El 
zice: „Nu am nici bani, nu am nici un fel de bun, si nici măcar nu sunt 
onorat, nu am cinstire, nu sunt cinstit si toate bunatatile, toate lucrurile mari 
ale lumii acesteia îmi lipsesc“. Este cel care, cum spunea Mephistopheles, 
cere cerului stelele cele mai frumoase, iar pământului, cea mai înaltă 
bucurie“. Aceeași dualitate, pe care o stabilisem noi în Prolog, se găseşte 
repetată aci. Faust este, în fapt, aci, aşa cum era în Prolog. 

Vasăzică, nici ştiinţa nu-l mulţumeşte, şi nici bunuri nu are. Dar un om 
care este dedat ştiinţei nu se preocupă de bunurile acestei lumi. Ei bine, 
Faust este preocupat și de una și de celelalte — pendularea de care vorbeam 
adineauri. Aşa urmează scena, sălbatic, tonul coborât, nu as zice pesimist, 
dar în orice caz apăsător, deceptionat. 

Și pe urmă, dintr-o dată, se schimbă, adică atmosfera devine dulce, 
melancolică; de unde până aci era apăsătoare, acum devine sentimentală, 
dulce, melancolică. El se adresează lunii, ale cărei raze cad în odaie asupra 
mesei la care stă, și atunci schimbă cu totul tonul si zice: 


O săhst du, voller Mondenschein, 

Zum letzenmal auf meine Pein, 

Den ich so manche Mitternacht 

An diesem Pult herangewacht: 

Dann über Büchern und Papier, 
Trubsel'ger Freund, erschienst du mir! 


Se schimbă ritmul in asa grad, încât un istoric literar si foarte însemnat 
filolog, Scherer, a dedus din schimbarea aceasta de ritm un lucru 
extraordinar, adică un lucru pe care istoricii literari voiau cu orice pret să-l 
stabilească: lipsa de unitate. Zice: „Uite, nu vedeţi? Sunt lucruri schimbate! 
Lucrurile acestea s-au scris în perioade de timp deosebite. Este un ritm si o 
anumită tonalitate sufletească, până la scena aceasta a intrării lunii, și apoi 
cu totul altceva. Sunt două tonalități deosebite, două tonalități care se 
datoresc ziceau istoricii literari tocmai timpurilor deosebite în care au fost 
scrise. Si atunci, de unde vreţi unitate?“. 

Vedeţi, istoricii literari pleacă de la documente și sunt foarte 
convingători, însă se întâmplă că tocmai documentele le joacă cele mai 
grozave feste. Aşa s-a întâmplat și cu Scherer. La o vreme s-a apucat și a 
avut proasta inspiraţie să descopere un manuscris mai vechi al lui Faust, 


Urfaust, manuscrisul original. Manuscrisul original are tocmai forma 
aceasta cu schimbare de tonalitate. 

Aceasta schimbare de tonalitate insa este intentionat pusa aci, nu sunt 
două bucăţi puse cap la cap, ci este o singură bucată iesita din concepţia lui 
Goethe, în același timp, dar cu ce scop? Eu zic, în sprijinul ipotezei pe care 
am făcut-o încă de la început, tocmai ca să arate caracterul acesta dublu, cei 
doi poli între care pendulează mereu personalitatea lui Faust. Si stilistic este 
urmărită preocuparea aceasta, după cum vedeți. 


Ach! könnt ich doch auf Bergeshâhn 

In deinem lieben Lichte gehn, 

Um Bergeshohle mit Geistern schweben, 
Auf Wiesen in deinem Dămmer weben, 
Von allem Wissensqualm entladen, 

In deinem Tau gesund mich baden! 


Vasăzică, intră luna în odaie și el este smuls de la preocupările lui 
intelectuale, raționamente ştiinţifice, si trece într-o altă sferă de preocupări, 
într-un alt cadru de idealuri: de unde pana acum voia pur si simplu să 
cunoască sau de unde până acum era omul studiilor şi al cercetărilor, devine 
dintr-o dată omul iubitor de natură, vrea să trăiască pur și simplu natura. El 
spune: „Vai! de-as putea să colind munţii si să mă scald în lumina ta, să mă 
descarc de chinurile cunoștinței pe care nu le pot satisface niciodată“. 
Neputând cunoaște, se aruncă în partea cealaltă, în necesitatea de a trăi de-a 
dreptul viata. Este cu totul altă poziție decât cea de dincolo, unde spunea: 
„N-am nici bani, nici bunuri, nici cinstire, si nici lucrurile acestea marete 
ale vieţii“. 

Poziţia aceasta, cu luna și cu dorinţa de a se scălda în lumina lunii, este 
în fapt tot poziție metafizică, pentru ca, după cum metafizică era dorinţa lui 
de a cunoaşte într-un anumit scop, al linistirii, tot aşa simte el nevoia de a se 
scălda în lumina lunii, și de a trăi viaţa tot în scopul împăcării cu el însuși, 
în scopul găsirii unui echilibru personal. 

În fapt, tot metafizică este şi poziţia aceasta, dar deosebită de cea dintâi. 
Nu insist asupra acestor lucruri, pentru că toate amănuntele, care merg până 
către sfârşitul acestei scene, nu fac decât să confirme pur și simplu teza pe 
care am pus-o. 

Dar iată câteva lucruri mai interesante si care ne scot oarecum din 
această linie de idei. El a căutat în studiu liniştea și n-a găsit-o, si ar vrea 


acum, dintr-o data, să-și trăiască viata. 


3. Cunoaşterea renascentistă ca identitate între ştiinţă si magie 

Poate să se oprească aci? Nu. Se întoarce iarăși la studiu, dar, pe de altă 
parte, se întoarce la magie. Ceea ce n-a putut studiul rational al naturii, 
crede el că poate să găsească cu magia. 

Rațiunea (sau ştiinţa) și magia sunt două lucruri deosebite pentru noi. 
Da, dar ştiinţa si magia nu erau opuse pe vremea Renașterii. Paracelsus si 
Theophrast au fost oameni de ştiinţă si oameni care s-au dedat magiei. 
Totuşi, nu acesta este cazul aci, pentru că veţi vedea mai târziu, sau poate vă 
aduceţi aminte din lecturile dumneavoastră anterioare, că Goethe condamna 
magia ca ceva care nu poate să ducă la o linistire, la o solutiune. Gothe 
deosebea perfect magia de știință. Pentru omul de la începutul Renaşterii si 
dinaintea Renaşterii, magia și ştiinţa erau același lucru. Nicolaus Cusanus, 
care face magie si ştiinţă, o face din această convingere că sunt unul si 
același lucru. Pentru Paracelsus, acelaşi lucru: magia si ştiinţa erau metode, 
instrumente deosebite. Pentru Goethe nu este aşa, și atunci probabil că 
trecerea de la ştiinţă la magie reprezintă iarăşi o poziţie contrară. 

Înăuntrul magiei, înăuntrul trecerii acesteia în cadrul manipulărilor 
magice, deosebim două laturi diferite. El se adresează spiritelor prin magie. 
La câte spirite se adresează? Se adresează la două spirite: unul este semnul 
macrocosmului, celălalt este Erdgeist, spiritul pământului, duhul 
pământului. 

Semnul  macrocosmului este semnul universului panteist, duhul 
pământului este spiritul activ. Acum el deschide cartea și privește semnul 
macrocosmului, îl privește numai şi ce simte? El zice: „Ce bucurie curge în 
semnul acesta și cum aleargă prin simțurile mele bucuria aceasta! Simt un 
fel de noroc tânăr, care mă imputerniceste“: 


Ha! welche Wonne fließt in diesem Blick 

Auf einmal mir durch alle meine Sinnen! 

Ich fiihle junges, heil'ges Lebensgliick 

Neugluhend mir durch Nerv' und Adern rinnen. 
War es ein Gott, der diese Zeichen schrieb, 

Die mir das innre Toben stillen, 

Das arme Herz mit Freude fiillen, 

Und mit geheimnisvollem Trieb 

Die Krăfte der Natur rings um mich her enthiillen? 


Vasazica, numai privind semnul macrocosmului, el capata cunoasterea 
naturii. Ceea ce nu-i dăduse ştiinţa, capătă prin magie. Ce căutase prin 
ştiinţă? Cunoașterea naturii. Si nu găsește nimic decât prin magie. Numai 
privind, nu cercetând semnul macrocosmului, odată i se fac toate lucrurile 
clare, cade vălul care-i acoperă privirea şi începe să vadă în adevăr, să 
cunoască în adevăr realitatea. Această latură de cunoaștere, nesatisfăcută 
prin ştiinţă si prin filosofie, este satisfăcută prin acest semn al 
macrocosmului, deci prin magie. 

Ei bine, cunoaşte. S-a liniştit? Nu, nu s-a liniştit. Înainte nu s-a liniştit — 
ziceam — pentru motivul că nu cunoștea, dar acum nu se linişteşte fără nici 
un motiv. Aci se vede blestemul în adevăr omenesc, care apasă pe Faust: a 
deschis cartea, a privit semnul macrocosmului, s-a luminat, ştie tot, dar nu 
este liniştit. Zice: 


Wie alles sich zum Ganzen webt, 

Eins in dem andern wirkt und lebt! 

Wie Himmelskrdfte auf und nieder steigen 
Und sich die goldnen Eimer reichen! 

Mit segenduftenden Schwingen 

Vom Himmel durch die Erde dringen, 
Harmonisch all das All durchklingen! 


Si deodata zice: 
Welch Schauspiel! Aber ach! ein Schauspiel nur! 


Cade dintr-o data, nesatisfăcut. De ce? Toată viata a lucrat în ştiinţă ca sa 
cunoasca si acum, cand, in sfarsit, prin ajutorul magiei cunoaste, este 
nemulțumit! Motiv nu există, motiv nu există decât in însăși structura lui 
sufletească blestemată, structura lui omenească pur și simplu. Si părăseşte 
acest semn al macrocosmului, ca să se îndrepte în altă parte și deschide mai 
departe cartea. El spune, privind la semnul duhului pământului: 


Wie anders wirkt dies Zeichen auf mich ein! 
Du, Geist der Erde, bist mir năher. 


„Tu, duh al pământului, imi esti mai aproape“. Ceea ce nu-i dăduse prin 
urmare semnul macrocosmului, adică calea cunoașterii, se pare că ar trebui 
să-i dea, cine? Duhul pământului. Care reprezintă ce? Care reprezintă 
altceva: duhul pământului reprezintă în magie principiul activ, principiul 
creator, adică nu principiul contemplativ, calea contemplativă, care putea să 


fie dată de ştiinţă, care-i fusese dată de semnul macrocosmului în magie, 
calea aceasta este părăsită. 

Aţi văzut că, şi la începutul monologului, el a avut oarecum un moment 
necesitatea de a trăi viata de-a dreptul, de a trăi nu conceptul, nu 
cunoașterea, ci de a trăi în viata adevărat (în scena în care se adresează către 
lună şi-i spune că ar vrea să se scalde în lumina ei și ar vrea să trăiască viaţa 
cum este). Se întoarce deci în magie, în cadrul acestor preocupări ale lui 
magice, tocmai la această a doua poziţie. 

Vedeţi însă, duhul pământului nu este de părerea lui Faust. Faust crede că 
este mai aproape de el, spiritul însă îl respinge. Ştiţi că are loc un dialog 
între ei doi, pe care nu-l mai citesc, după care spiritul pământului dispare. 
Deja când apare în flăcări duhul pământului, Faust se supără și spiritul îi 
zice: „Cum? M-ai chemat din toate puterile sufletului tău, si acum te superi? 
De ce m-ai chemat?“ Si Faust, care-şi face curaj, întreabă: „Ce, crezi ca mi- 
e frică de tine?“. Zice: 


Soll ich dir, Flammenbildung, weichen? 
Ich bin's, bin Faust, bin deinesgleichen! 


,ount egal cu tine“. La care, el raspunde: ,,Nu esti egal cu mine! Tu esti 
egal cu acela pe care-l înţelegi“; adică spiritul pământului îl aruncă tocmai 
în poziţia cealaltă, adică pe calea cunoașterii, nu pe calea acţiunii, nu pe 
calea trăirii directe. Si dispare. Când dispare, Faust rămâne un moment 
oprimat şi atunci bate la ușă cineva, Wagner, elevul lui. Ce credeţi că spune 
Faust, el, care fusese respins de duhul pământului? Zice: 


Es wird mein schonstes Gliick zu nichte! 


Care este mein schönstes Glück? Căci întrevederea ce avusese loc între 
Faust si duhul pământului nu fusese deloc măgulitoare pentru Faust, 
dimpotrivă, el ar fi trebuit să se simtă descurajat. Ei nu, el se simte strâns 
ancorat de necesitatea aceasta de a trăi de-a dreptul viaţa. 

Vasăzică, încercarea lui de a-și căpăta un echilibru prin cunoaștere, prin 
contemplare, o consideră ca definitiv ratată, nu după ce încercase prin 
studiu, ci după ce încercase prin magie cunoașterea, și după ce reuşise prin 
magie a cunoaşte. In acest moment, el renunță definitiv la contemplare si la 
salvarea, la mântuirea prin contemplatie. 


4. Omul metafizic și omul ştiinţific 


Intra Wagner. Este asa un fel de intermezzo. Lumea il considera ceva mai 
vesel. Nu este vesel deloc, dar este un fel de destindere. Wagner este 
interpretat de obicei ca un prost. Wagner nu este prost, este însă altceva: 
este un om de ştiinț:ă. Wagner este construit de Goethe ca un fel de pol opus 
lui Faust. Faust nu este omul de ştiinţă tehnician, ci Faust este un cercetător. 
El este altceva decât un om de ştiinţă. Un cercetător este un filosof, un 
cercetător simte în el dezechilibrul dintre ceea ce trăieşte și ceea ce ar vrea 
să trăiască. Un om de Stiinta nu este nevoie să simtă acest dezechilibru. Un 
om de știință nu este nevoie să trăiască conflictul acestei tragedii. Un om de 
ştiinţă poate să fie liniştit, poate să meargă în direcţia lui foarte bine, fără ca 
să aibă nici un fel de frământare sufletească. Acesta este Wagner. Rău este 
interpretat Wagner ca un prost, pentru că Wagner nu este prost. Ştiţi ca 
Wagner, în a doua parte a tragediei, este înfățișat ca un om foarte onorabil, 
foarte onorat, care a ajuns la lucruri extraordinare: el îl făcea pe 
homunculus. Deci tehnica ştiinţifică l-a dus pe acest Wagner foarte departe. 

Fata în fata, aci, sunt puși nu omul deştept si omul prost, ci omul 
metafizic şi omul ştiinţific. Aceasta este opozitiunea pe care vrea s-o creeze 
aci Goethe și probă că este aşa este că însăși convorbirea care urmează între 
Wagner si Faust păstrează un caracter foarte ciudat. Noi, cititorii, avem 
toată simpatia pentru Faust. Ei bine, în aceasta discutiune, dacă urmărim 
punct cu punct, rând cu rând, argument cu argument, cel mai tare nu este 
Faust, ci Wagner, pentru că Faust nu răspunde la nici una din întrebările lui 
Wagner; vrea un alt plan de realități. Wagner spune: „Este foarte greu să 
faci istorie!“. Într-un loc, Faust răspunde: „Cam de ce te interesează 
aceasta?“. Wagner îi cere mereu lămuriri, cum trebuie să lucreze, el e doar 
elevul lui Faust. L-a auzit declamând, de fapt vorbea cu duhul pământului, 
şi lui i s-a părut că-l aude declamând din clasici si a venit să vadă cam cum 
este asta. Si Faust face mai multe observaţii care sunt mai mult rautati la 
adresa invatatilor de pe vremea aceea, pe care eu mă opresc să le citesc! 
„Ce vrei să ştii? Arta de a vorbi? Da, este bună, căci poţi să inseli multă 
lume cu ea. Dar nu de aceasta este vorba, sunt probleme mai fundamentale 
decât aceasta!“ 

Wagner l-a întrebat un lucru precis: „Cum să fac eu ca să vorbesc 
frumos?“. La aceasta nu răspunde Faust. Faust este preocupat de alte 
lucruri. Wagner spune: „Este foarte greu să faci istorie!“. Faust răspunde: 
„Nici de aceasta nu este vorba! Este vorba de altceva“. Zice: 


Das Pergament, ist das der heil'ge Bronnen, 
Woraus ein Trunk den Durst auf ewig stillt? 


„Poţi sa te dezalterezi azi într-un pergament?“ Nu! 

Vedeţi prin urmare ca, fata în fata, în adevăr, nu se pun, cum vă spuneam 
adineauri, cel inteligent şi cel lipsit de inteligenţă, ci două preocupări 
deosebite: metafizicianul, care umblă după mântuire, si omul de ştiinţă, 
tehnicianul, care umblă să înveţe. Unul care vrea să se împace cu el însuşi, 
să găsească echilibrul care să-l așeze pe picioare, celălalt, care nu se 
preocupă de acest lucru si care a venit să înveţe si, după ce va învăţa, 
urmează să creeze si el cu acest meșteșug. 

lată caracterul lui Faust, înfățișat în primele trei scene: întâi, o 
preocupare fundamentală, cea metafizică, preocupare care merge de la 
început până la sfârşit, preocupare care, metafizică fiind, este în legătură 
directă cu mântuirea individuală, preocuparea pusă în evidență tocmai prin 
introducerea lui Wagner în scenă si prin construirea lui Wagner ca un 
contrast fata de Faust. 

Înăuntrul atitudinii, înăuntrul acestei preocupări metafizice, stabilim doi 
poli în care pendulează necontenit acţiunea şi gândirea lui Faust: polul 
propriu-zis metafizic şi anexa sa, contrapunctul lumesc; iar înăuntrul 
polului metafizic propriu-zis, iarăşi doi poli. Vedeţi mereu o împărţire de 
pozitiuni, adică o diferenţiere de poli, între care pendulează mereu Faust. 

Aceşti doi poli sunt cei pe care i-am expus: posibilitatea de mântuire prin 
cunoaștere și posibilitatea de mântuire prin acţiune. 

Ei bine, posibilitatea de mântuire prin cunoaștere si prin acţiune sunt, 
după cum vă amintiţi, cele două solutiuni fundamentale care s-au dat în 
toată istoria filosofiei sau în toată istoria speculatiunii omenești, care s-au 
dat problemei mântuirii. 

Vom vedea cum se dezvoltă acest temperament, acest personaj, mai 
departe, în al doilea monolog. 


[5a]t Prima versiune a lui Faust, Urfaust va fi descoperită la Dresda, în 
1887. 


VI. Al doilea monolog al lui Faust 


1. Influenta lui Wagner asupra lui Faust 

2. Treptele cunoașterii în ierarhia îngerilor 

3. Cunoaşterea creatoare a serafimilor 

4. Dualitatea lui Faust la nivelul cunoaşterii 

5. Conceptul de sorge („grijă“) 

6. Moartea — posibilitate de a trăi în alt plan de realități 


1. Influenţa lui Wagner asupra lui Faust 

Primul monolog al lui Faust cuprinde scena cu invocatia spiritelor, scena 
duhurilor. Faust ne este înfățișat plastic, ca om al contrastelor, așa cum ne- 
am învăţat de la început să-l considerăm, aşa cum cel puţin se desprinde a 
priori, aş zice, din cadrul stabilit de Goethe încă din Prologul în cer, ca un 
om frământat între cele două pozitiuni extreme. 

Aceste două pozitiuni extreme s-au definit în scena analizată în lecţia 
trecută, pe de o parte, ca pasiune pentru ştiinţă, pe de altă parte, ca 
necesitate strictă, stringentă de a realiza ceva în domeniul practic. 

Făgăduisem în prelegerea precedentă să trecem azi mai departe în 
analiza operei acesteia, si anume la analiza celui de-al doilea monolog. 

Al doilea monolog este, istoricește, scris ceva mai târziu, adică am putea 
spune chiar mult mai târziu, atunci când Goethe trecea prin așa-numita 
„perioadă de la Leipzig“, în care perioadă personalitatea lui gânditoare 
devenise mult mai matură. 

Faptul că acest al doilea monolog a fost intercalat în opera totală a făcut 
pe unii dintre literatori să afirme de la început că este altceva, că e anume o 
operă sau o creaţie care rupe oarecum continuitatea firului natural al 
personalităţii lui Faust. 

Această părere este sprijinită, între altele, și pe faptul că stilul în care 
este scrisă această parte a operei este ceva deosebit de stilul fragmentelor 
mai vechi. 

Să precizăm: rămăsesem la plecarea lui Wagner. Wagner părăsește pe 
Faust, după ce-l întrerupsese din avântul în care-l purtase vizita, nu 
inopinată, dar, în orice caz, surprinzătoare a duhului pământului. Stiti ca 
acest duh al pământului nu se recunoștea de aceeași natură, congenital cu 
Faust. Vă aduceţi de asemenea aminte că, deși atitudinea duhului 


pământului (Erdgeist), a spiritului pământului (in mitologia populară, 
cățelul pământului este cam același lucru, căci si acesta este un principiu 
activ, tot un fel de demon, demon însă în înțelesul antic al cuvântului), deși 
duhul pământului îl respinsese din această tovărăşie spirituală, Faust, la 
bătaia în usa a lui Wagner, a simţit vizita acestuia ca un fel de inoportunare, 
nu pentru că l-ar fi scos din anumite preocupări, ci pentru că el se credea în 
momentul acela oarecum egal cu spiritul pe care-l invocase, deşi acest spirit 
refuzase să-i recunoască egalitatea spirituală. 

Ei bine, monologul al doilea începe într-o altă tonalitate sufletească. 
Wagner îl întâmpinase într-un moment critic în care el, deși respins de 
spiritul pământului, se credea totuși egalul lui. Faust nici nu stătuse, după 
cum ati văzut, de vorbă cu Wagner, nu-l interesase deloc aceasta. Wagner îi 
ceruse oarecari lămuriri pe care Faust însă nu i le dăduse, căci el trăia acum 
într-un alt plan de realitate. 

Rezultatul vizitei lui Wagner însă este foarte interesant de studiat în acest 
al doilea monolog; el începe să-și dea seama oarecum de situaţia reală. 

Cine era Wagner, am văzut: era omul cercetărilor ştiinţifice. 

Vă aduceţi aminte că am vorbit acum câtva timp de conceptul de 
Bildungsfilisten'! pe care-l aduce, în literatura filosofică a veacului al 
XIX-lea, Heine. Tocmai aceasta este Wagner. El stăpâneşte metoda de lucru, 
dar nu stăpâneşte spiritul însuși al lucrurilor. 

Wagner este omul obicinuit, care poate să-și facă o carieră strălucită, dar 
care, în adâncul vieţii lui propriu-zise, prin cercetările ce le face, egalează 
cu nimic. Este un om care poate să aibă succese aparente, de suprafaţă, care 
pot să fie si răsunătoare, dar care nu reprezintă, din punctul de vedere al 
progresului, spiritualitatea umană. 

Acest Wagner, în înţelesul acesta al lui Heine, în acela al lui Nietzsche 
mai târziu, tipul acesta al lui Wagner trebuie să aibă o influenţă asupra lui 
Faust. Care este această influență? Eu zic: îl coboară oarecum în realitate. 
Dar o să ziceti: cum? La începutul monologului acesta, Faust nu se mai 
simţea egal spiritualiceste cu spiritul pământului. Ce s-a întâmplat? Istoricii 
literari spun că este foarte natural lucrul acesta: s-au întâmplat foarte multe 
lucruri între timp. Între altele, a trecut foarte multă vreme până când a fost 
scris acest al doilea monolog, Goethe a căpătat alte păreri, astfel încât nu 
mai tinea seamă de solutiunile de altădată ale lui Faust. Goethe devine omul 
realităţii imediate, Goethe recunoaşte lui Faust pur și simplu calitatea de om 
care trăiește în contact direct cu realitatea. 


Numai asa se poate explica, zice istoria literara, aceasta schimbare de 
atitudine, de atmosfera, care se manifesta de altfel si in stil, unde versul 
devine ceva mai lung. 

Care a fost punctul de plecare al nostru in interpretarea lui Faust? A fost 
ca, din citatele pe care le-am făcut din opera aceasta, să arătăm că Faust 
avea o caracteristică dominantă a personalităţii lui: continua schimbare. 
Goethe însuși întrebuințează mai târziu, nu în legătură directă cu Faust, ci 
cu o altă lucrare a sa, expresia: Dauer Umweschseln — ,,constanta in 
schimbăciune“. Ei bine, constanta în schimbare o acordasem noi ca o 
trăsătură caracteristică şi fundamentală a lui Faust. 


2. Treptele cunoașterii în ierarhia îngerilor 

Dar să vedem acest al doilea monolog. 

Vasăzică, Faust făcuse magie. Magia avusese două laturi deosebite: una 
spre cunostinta, alta spre practică, adică o evocatie a macrocosmului, alta a 
spiritului pământului. 

Ce spune Faust în acest al doilea monolog? 


Ich, Ebenbild der Gottheit, das sich schon 

Ganz nah gediinkt dem Spiegel ew'ger Wahrheit, 
Sein selbst genoß in Himmelsglanz und Klarheit, 
Und abgestreift den Erdensohn. 


„Eu, un contra-chip, un chip asemănător, ceva după chipul și asemănarea 
lui Dumnezeu, eu, care, prin magie, ajunsesem să privesc în oglinda 
adevărului veșnic, absolut, eu, care părăsisem trecutul si lasasem în urmă pe 
fiul pământului, pe omul pământului acesta...“. Aceasta este o atitudine. 
Mai departe: 


Ich, mehr als Cherub, dessen freie Kraft 

Schon durch die Adern der Natur zu flielen 
Und, schaffend, Gotterleben zu genießen 

Sich ahnungsvoll vermaB, wie muß ich's bii&en! 
Ein Donnerwort hat mich hinweggerafft. 


„Eu, Care, mai mult decât un heruvim, am avut îndrăzneala să ma măsor 
cu puterile creatoare ale dumnezeirii...“ Prin urmare, în acest monolog 
descoperim iarăşi cele două pozitiuni fundamentale. Prima: Ich, Ebenbild... 
„care privesc“, die ewger Wahrbeit şi, mai jos, a doua: „eu care, mai mult 


decât un heruvim“, încerc să fac cutare si cutare lucru, după cum vom vedea 
imediat. 

De ce zic că sunt două pozitiuni diferite? Pentru un motiv foarte simplu. 
Cel dintâi citat pe care l-am făcut este foarte clar: este vorba de problema 
cunoaşterii. În cel de-al doilea însă, este chestiune de interpretare. El spune: 
Ich, mehr als Cherub... Ce însemnează aceasta? 

Stiti că, în teologie, îngerii sunt de mai multe trepte: există îngeri, 
arhangheli, heruvimi si serafimi!fPl. Îngerii sunt treapta cea mai depărtată de 
Dumnezeu. Pe a doua treaptă, vin asa-zisii arhangheli. Această idee am mai 
întâlnit-o în Faust: 


Der Anblick gibt den Engeln Stărke, 
Da keiner dich ergriinden mag, 
Und alle deine hohen Werke 

Sind herrlich wie am ersten Tag. 


Prin urmare ,,noi te privim pe tine, dar nimeni nu te poate intelege; noi te 
contemplam, traim din tine, dar nu te putem patrunde“: keiner dich 
ergrunden mag. Acestia sunt arhanghelii. 

Dar heruvimii? Aceştia au posibilitatea de înțelegere directa in 
angelologie (aceia dintre dumneavoastra care si-au ratacit lecturile prin 
angelologie candva ma pot controla in afirmatiunile mele). Acestia au 
posibilitatea de cunoastere intuitiva. 

Un filosof modern de o foarte mare valoare, Maritain, a scris de curand o 
carte remarcabilă intitulată Trois réformateurs. Unul dintre ei este 
Descartes. El atacă pe Descartes, tocmai pentru motivul că, spune el, 
Descartes crede că poate identifica cunoștința omenească cu aceea a 
îngerilor. Si acolo el analizează în ce constă cunoştinţa îngerilor. Este o 
cosmogonie care, pentru unii, are realitate ontologică. 

El zice că există îngeri si că aceştia au posibilitate, au anume posibilităţi 
de cunoaştere. Această posibilitate de cunoaștere pentru îngeri (el 
întrebuințează termenul generic; noi am zice: pentru heruvimi), această 
posibilitate de cunoaștere este cunoașterea direct intuitivă. Cunosc în 
același timp în care trăiesc. Aceasta ar fi cunoaşterea îngerilor — la 
conscience angelique — pe aceasta o au heruvimii. 

Dar ce spune Goethe aci? Spune: Ich, mehr als... Vasăzică, un fel de 
graduare pe care vrea să o introducă aci: „mai mult decât un heruvim“. 


Dacă eu as fi numai om, as fi încercat să fiu numai ca un heruvim. 
Unde? Tot în ceata celor care cunosc, adică am ieșit din poziţia în care mă 
aşezase semnul macrocosmului. Dar el zice: „Mai mult decât un heruvim, 
am încercat să fac ceva“. 

Ce însemnează aceasta? În ierarhia cetelor acestora îngereşti, a stihiilor, 
cum se zice, mai mult decât heruvimul este serafimul. Dar acesta este 
altceva decât cunoaştere, acesta este trăire directă a lui Dumnezeu, face 
parte integrantă oarecum din dumnezeire, creează în același moment în care 
cunoaște si cunoaşte în același moment în care creează. 


3. Cunoaşterea creatoare a serafimilor 

Prin urmare, cunoaşterea și creaţia sunt unul și același lucru pentru 
serafimi. 

Lucrul acesta este foarte interesant de spus şi de reținut, căci este în 
legătură directă cu toată teologia greacă, ai căror moştenitori direcţi suntem 
noi. Vă amintiţi că Evanghelia după loan începe aşa: „La început a fost 
Cuvântul și Cuvântul era la Dumnezeu si Dumnezeu era Cuvântul“. 

Ce insemneaza aceasta, căci aceasta este doar metafizică greacă? 
Cunoaşterea, în înțelesul de rațiune. Noi nu avem înţelesul acesta, dar știți 
ca, în greceşte logos insemneaza si „cuvânt“, adică limbaj articulat, dar si 
„rațiune“, după cum verbum în latineşte înseamnă si „rațiune“ și „verb“. 
Este facultatea care ne pune în posibilitate de a emite cuvinte, de a avea 
limbajul acesta articulat. De unde purcede această cunoaștere, facultatea 
aceasta a serafimilor de a avea şi acțiune si creare în același timp? Cum vă 
spuneam, din metafizica greacă, în care Dumnezeu cunoaşte în același 
moment în care creează; adică, este de-ajuns ca Dumnezeu să gândească 
ceva, pentru ca acel lucru gândit să fle şi creat. Aceasta se găseşte în 
metafizica grecească şi aceasta este originea foarte interesantei erezii 
gnostice, de care am mai vorbit odată, acum vreo doi anil! 

Ei bine, in serafimi exista aceasta dubla calitate: cunoastere si creatiune. 
Mehr als Cherub însemnează pur si simplu: „de-a dreptul serafim“. Iar 
„Serafim“ înseamna o treaptă în care nu mai esti mulțumit propriu-zis cu 
cunoașterea, ci treci dincolo, în domeniul creării. 

Prin urmare, dacă părerile mele sunt juste — si eu nu am nici un motiv 
să cred că Goethe nu cunoștea lucrurile acestea, pe care le cunosc eu și o 
bună parte dintre studenţii pe care îi avusese în acea perioadă la Leipzig (în 
această perioadă în care se ocupase cu studii de asemenea natură, si pe urmă 


stiti — sau daca nu stiti, o sa aflati mai tarziu amanunte foarte interesante, 
cand vom studia problema — ca Goethe se dedase intre timp la o multime 
de studii, nu numai de magie propriu-zisă, dar si de alte lucruri religioase, 
teologice si teosofice, si poate că ati si auzit că făcea parte din 
Rosenkreutzler, les chevaliers de la Rose-Croix'™!, un fel de francmasoni), 
— prin urmare, nu am nici un motiv să cred că lucrurile acestea, pe care vi 
le spun eu aci, erau necunoscute lui Goethe, si iar nu am nici un motiv să 
cred că aceste cuvinte mehr als Cherub nu au nici o semnificaţie. Aceasta 
însemnează, fără îndoială, o graduare, si ea trebuie să aibă un înţeles. Daca 
ne referim la stihiile cetelor îngereşti, evident că peste heruvimi vin 
serafimii; iar serafimul reprezintă, fata de heruvim, treapta de cunoaştere 
creatoare fata de cea de cunoaștere pur si simplu. 


4. Dualitatea lui Faust la nivelul cunoaşterii 

Dar dacă pasagiul acesta îl iau în adevăr din monologul al doilea, aceasta 
înseamnă că și în acest al doilea monolog Faust rămâne tot cu cele două, hai 
să zicem, „vicii congenitale“, adică preocuparea pentru problema 
cunoașterii si preocuparea pentru problema creatiunii, acţiunii propriu-zise. 

Cred că lucrurile sunt definitiv clare. 

Este adevărat că aci, în a doua perioadă a lui Faust, în a doua perioadă în 
care a scris Goethe acest al doilea monolog, magia nu mai avea pentru el 
aceeaşi semnificaţie pe care o avea în prima perioadă, adică este adevărat că 
el personal — și aceasta o concedem foarte ușor tuturor cercetătorilor 
literari — că Goethe nu mai credea în magie. A crezut odată în magie, dar 
acum nu mai credea. Aşadar, avea o atitudine nu numai critică, dar 
depărtată, oarecum privind de deasupra lucrurile acestea. 

Prin urmare, el nu mai încearcă acum să definească cele două pozitiuni 
plecând tot de la problema magiei. Limbajul pe care-l întrebuințează are 
ceva comun cu acela pe care-l întrebuințează și în primul monolog, dar în a 
doua parte nu mai are de-a face cu spiritul pământului, ci trece în lumea 
macrocosmului. Prin urmare, putem să acceptăm istoria literară care ne 
spune că el, în această parte, nu se mai ocupă de magie, dar nu putem să 
concedem altceva, și anume că s-ar fi schimbat și axa de preocupare a lui 
Goethe. 


5. Conceptul de sorge („grijă“) 
Monologul acesta mai este interesant și din alt punct de vedere. Dacă vă 
aduceţi aminte, ştiţi cam cum se sfârşeşte: Faust este din ce în ce mai 


descurajat, Faust înțelege să pătrundă lucrurile pe calea pe care apucase, dar 
se strecoară în sufletul lui aci, ca element nou, grija. De două ori apare grija 
în Faust. O dată aci, când spune: 


Die Sorge nistet gleich im tiefen Herzen. 


„Grija se cuibăreşte până în cutele cele mai adânci ale sufletului.“ Și mai 
apare grija încă o dată în partea a doua, în actul al patrulea, este o scenă în 
care pomenește din nou despre această die Sorge. Dar asupra acestei parti o 
să revenim la timp. 

În ce constă grija aceasta? Descurajarea, am văzut-o. După toate 
încercările pe care le-a făcut, îl apucă descurajarea. Dar aceasta poate să 
aibă un sfârşit pe care unii l-au și găsit în încercarea lui de sinucidere. Ei 
bine, nu. Această încercare a lui de a-și ridica viaţa nu este o urmare 
normală a convorbirii lui cu spiritul, cu Wagner, și a celui de-al doilea 
monolog. O să vedeţi interpretarea pe care o să o dăm imediat. 

Eu observ însă că, între scena încercării de a-și ridica zilele şi scena 
descurajării lui, se introduce momentul acesta al grijei. Grija aceasta este un 
element mai degrabă nu de coborâre a tonalitatii, ci, aş zice, de ridicare a 
tonalitatii. Grija aceasta însă nu-l disperează, ci, din contra, îi potenteaza 
puterile. Vă aduceţi aminte scena: se uită împrejur si vede diferite 
instrumente, aparate, fiole, retorte etetera, lucruri de alchimie pe care nu le- 
a întrebuințat el, ci tatăl său şi, uitându-se la ele, zice: „Nu ati fost bune de 
nimic, am stat în fata uşii şi credeam că o să-mi dati cheia cu care sa pot să 
deschid ușa tainelor naturii. Nu m-ati ajutat însă cu nimic“. Și atunci ajunge 
la o idee foarte interesantă, care este adeseori citată. Zice: „Ceea ce ai 
moștenit nu poţi să intrebuintezi! Nu poţi să intrebuintezi decât ceea ce tu 
însuţi câştigi. Moştenirea nu se poate transmite. Orice bun pe care-l 
intrebuintezi, pe care vrei să-l intrebuintezi, ca să-l poţi întrebuința, trebuie 
să-l câştigi tu însuţi“. Este o idee care a avut foarte mare răsunet pe vremea 
lui. 

Poate că vă amintiţi din alte studii de istorie a filosofiei că Fichte a făcut 
pe tema aceasta un fel de teorie socialistă, în care spune că dreptul de 
moștenire este un drept absurd; pentru simplul motiv că, în definitiv, cu ce 
drept poţi să intrebuintezi un lucru pe care nu l-ai creat dumneata, pe care 
nu l-ai câștigat? Mostenesti un bun la nașterea și creșterea căruia nu ai 
contribuit cu nimic. 


Ei bine, ideea aceasta fundamentala porneste de la Goethe, care spune 
insa ceva diferit de Fichte, si anume spune ca orice bun este intrebuintabil 
nu din punct de vedere al dreptului, ci din punct de vedere al posibilitatii de 
întrebuințare. Orice bun este intrebuintabil numai atunci când tu însuţi l-ai 
câștigat. Prin urmare, intervine aci încă o dată necesitatea creatiunii în viata. 


6. Moartea — posibilitate de a trăi în alt plan de realități 

Cu aceste idei, trecem la scena propriu-zisă a încercării de sinucidere. Vă 
aduceţi aminte cum se petrece această scenă. Faust vede o fiolă, o ia, vrea 
să bea dintr-însa; însă în momentul în care vrea să bea, se aude un cor afară. 

Toată scena pe care am analiza-o, adică începutul, monologul întâi, până 
în momentul de fata, se petrece în noaptea Paștelui, iar spre dimineața 
Paştelui se aude din biserica de alături un cor al credincioşilor, care 
intonează un imn de slavă: „Hristos a înviat“ etetera. În momentul acesta, 
Faust se oprește. 

Interpretarea generală este că intervine o forță exterioară pentru ca Faust 
să nu se sinucidă. Unii zic că Dumnezeu, după învoiala sau ramasagul facut 
cu diavolul, nu vrea să-l lase să se sinucidă, şi atunci face să intervină scena 
aceasta care-l smulge din ghearele morţii, în momentul în care era, cum se 
zice, in articulo mortis!S€l. Aceasta este o interpretare. 

O altă interpretare este că diavolul, Mephistopheles, creează scena 
aceasta, pentru că nu voia să-i scape o victimă din mână. 

Prin urmare, Faust continuă să trăiască. De ce? Pentru că, dacă ar fi 
murit, s-ar fi stricat jocul sau rămășagul. Eu cred însă că nu este tocmai așa. 
Să vedem. 

Dacă în adevăr moartea este un sfârșit pentru Faust, atunci evident că 
una dintre acele două interpretări ar putea să fie justă — indiferent care din 
ele. Dar vedeţi, eu stabilisem sau, mai bine zis, enuntasem un lucru 
adineauri, că anume, către sfârşitul scenei începe din nou o creştere, un fel 
de exaltare a lui Faust. Capătă o expresie precisă si un adânc înţeles teoretic 
în ceea ce spune el când afirmă că un lucru, pentru ca să-l poţi întrebuința, 
trebuie să-l cuceresti. 

Ce însemnează pentru Faust moartea? 


Ein Feuerwagen schwebt, auf leichten Schwingen, 
An mich heran! Ich fiihle mich bereit, 

Auf neuer Bahn den Ather zu durchdringen, 

Zu neuen Sphären reiner Tätigkeit. 


Dies hohe Leben, diese Gotterwonne! 

Du, erst noch Wurm, und die verdienest du? 

Ja, kehre nur der holden Erdensonne 
Entschlossen deinen Rticken zu! 

Vermesse dich, die Pforten aufzureiben, 

Vor denen jeder gern vortiberschleicht! 

Hier ist es Zeit, durch Taten zu beweisen, 

Das Manneswiirde nicht der Gotterhohe weicht, 
Vor jener dunkeln Hohle nicht zu beben, 

In der sich Phantasie zu eigner Qual verdammt. 


lată elementele din care este constituită moartea pentru Faust. 

Vasazica, ce spune el? Spune: ,,Sunt gata sa pornesc pe drumuri noi“. 
Cum? Un om care este chinuit si care vrea să se omoare se omoară, Ca să 
termine odată. Dar când spune că este gata să pornească pe drumuri noi, 
spune că vrea să pornească, că vrea să treacă într-o altă lume plină de 
realităţi, unde există posibilităţi de activitate pură. El zice: 


... kehre nur der holden Erdensonne 
Entschlossen deinen Rticken zu! 


adică întoarce hotărât spatele omului, fiului pământului, soarelui 
pământesc. Si mai departe: 


Hier ist es Zeit, durch Taten zu beweisen. 


Arată prin fapte că dominaţia omului nu este mai prejos de sublimitatea 
zeilor. 

Prin urmare, atunci când se omoară, nu este un înfrânt, este cu totul 
altceva. Un înfrânt, în momentul în care consumă actul înfrângerii lui, nu se 
măsoară cu Dumnezeu si nu vorbește de demnitatea omenească. Aceasta 
este clar. 

Dar, încă un element pe care nu vreau să-l las. El zice: 


Vor jener dunkeln Hohle nicht zu beben, 
In der sich Phantasie zu eigner Qual verdammt. 


Adică „nu tremura in fata iadului, unde inchipuirea noastră ne condamnă 
la o suferință vesnica!“. Prin urmare, el zice: „Acesta poate să fie iad pentru 
ceilalți oameni, pentru mine însă, nu există. Știu că iadul nu este acesta. 
Iadul este suferința veșnică pentru că asa a fost creat de fantezia oamenilor. 


Dar cu moartea nu se termină nimic; după moarte am posibilitatea de a trăi 
în alte sfere“. 

Vasăzică, această posibilitate de a trăi în alt plan de realități după moarte 
i se deschide lui Faust prin moarte şi de aceea face gestul de a pune mâna 
pe fiolă, de a se omorî. 

Acest al doilea monolog nu este încheierea logică a primului monolog și 
a scenelor care urmează si în care el fusese înfrânt, ci, din contra, este o 
nouă ridicare, un nou avânt, o nouă potentare a efortului lui spiritual. În 


toată atitudinea lui, il y a des hauts et des basISil, cum zice francezul. Faust 


este acel Dauer Unwechseln!®2!, cum spune însuși Goethe. Faust aude în 
momentul acela corul, își aduce aminte de lucrurile trăite și atunci zice: „Tu 
pământ, de acum mă ai iar!“. Este același Faust despre care Mephistopheles 
spunea că: „cerea de la cer stelele cele mai frumoase şi de la pământ, cele 
mai înalte bucurii“. 

Prin urmare, şi acest al doilea monolog dovedeşte continua pendulare a 
lui Faust între ideal şi material, între rai şi iad, între întuneric și lumină. 

Eu cred că acest caracter unitar al lui Faust este destul de clar, destul de 
precis înfățișat până acum. Însă, pentru că am început, cred că trebuie să-l 
urmărim cel puţin o zi întreagă. 

Dumneavoastră ştiţi că acţiunea începe la miezul nopţii, în ajunul nopții 
Paştelui. Într-o zi întreagă se petrec o mulţime de lucruri, adică: primul 
monolog, evocarea spiritului, convorbirea cu Wagner, cel de-al doilea 
monolog, încercarea de sinucidere. Toate acestea, până dimineaţa. 

După dimineaţa aceasta, urmează o plimbare în oraş, convorbirea iarăşi 
cu diavolul. În această zi vreau să analizăm pe Faust şi să vedem dacă în 
adevăr supoziţia pe care am făcut-o eu, şi care până acum, după părerea 
mea, s-a verificat, se verifică si de aici înainte; si anume supoziţia că Faust 
este unitar constituit în această încercare de pendulare între două pozitiuni. 
Odată studiată întreagă această zi, cred că vom putea pasi mai departe, să 
construim datele pe care le putem întrebuința în continuare în cercetarea nu 
a unităţii persoanei, ci a problemei lui Faust. 

[++] 

Din lipsă de timp, prelegerile privitoare la analiza problemei salvării şi la 
studiul lui Faust vor fi suspendate, ora de vineri fiind întrebuințată, 
împreună cu cea de sâmbătă, pentru dezvoltarea Teoriei cunoștinței. 


[6a]t În lipsa unui echivalent convenabil in limba romana, am ales sa 
traducem părțile componente ale termenului: „formaţie“, „educaţie“ si 
„filistină“; deci Wagner ar fi beneficiarul unei ,,educatii filistine“. Le mai 
amintim celor familiarizați cu gândirea lui Heine că acesta numea (ironic, 
desigur!) Germania epocii sale „Ţara Filistenilor“. 

[6b]t Ierarhia îngerilor după Dionisie Areopagitul: „Teologia a dat 
tuturor ființelor cereşti nouă denumiri explicative; pe acestea, iniţiatorul 
nostru în cele divine le împarte în trei grupări triadice. Prima grupare 
(ordin) este aceea ce stă totdeauna în jurul lui Dumnezeu; ea este în 
vecinătatea lui si se cunoaște cu El în chip nemijlocit si înaintea celorlalte. 
Căci revelația Sfintei Scripturi ne-a lăsat ca tradiţie că tronurile cele mai 
sfinte și ordinele cele cu ochi mulţi şi aripi multe, denumite în limba ebraică 
heruvimi și serafimi, sunt aşezate în chip nemijlocit în cea mai mare 
apropiere de Dumnezeu (...). A doua triadă e cea formată din: domnii, 
stăpâniri şi puteri. În sfârşit, a treia şi cea din urmă dintre ierarhiile cerești 
spune că este aceea a îngerilor, arhanghelilor si începătoriilor“ (op. cit., VI, 
2). 

[6c] t In anul universitar 1924-1925, Nae Ionescu a tinut la Universitatea 
din Bucuresti un Curs de Filosofia religiei (editat în 1993 sub titlul 
„Prelegeri de filosofia religiei“). În prelegerea a XIII-a vorbeşte, printre 
altele, de gnosticism. 

[6d]: „Rosacrucienii“ (germ.) sau „cavalerii rosicrucieni“ (fr.) — adepţi 
ai ordinului rosacrucian, întemeiat de germanul Christian Rosenkreutz, 
presupus a fi trăit între 1378-1485. Societatea secretă s-a manifestat în 
Germania sfârşitului de secol XVI, când alchimistul Studion fondează la 
Niirenberg o asociaţie de cavalerie rosicruciană; esentialul inspiraţiei 
rosicrucienilor, deşi trimite la ezoterismul musulman, pare a fi extras din 
teoriile discipolilor lui Paracelsus, cunoscute sub numele Pansophia 
(„Cunoașterea universală“). Ordinul şi-a păstrat secretul până la 1614, de 
când se manifestă public. Către 1650, ordinul este bine organizat în Anglia 
și este cel care va introduce în Masonerie sistemul Gradelor Înalte, numite 
şi „Scoţiene“. La mijlocul secolului al XVII-lea fratria rosacruciană a prins 
contur în francmasonerie. Francmasoneria moderna reia si continua 
ezoterismul rosacrucian. 

[6e]1 În ghearele morţii (lat.) 

[6f]1 Există înălțări și căderi (fr.) 

[6g]1 Cel care are constanta în schimbare (germ.) 


VII. În loc de concluzii 


1832-1932 
Articol publicat în Cuvântul din 23 martie 1932, anul VIII, nr. 2486, p. 3 


Entbehren sollst, du sollst entbehren 


Opera scrisă a lui Goethe se întinde pe trei sferturi de veac: de la 1757 
până la 1832; de la „urarea”, în versuri, închinată de anul nou bunicilor lui, 
până la Anatomia Plastică. Viaţa lui, abia cu opt ani mai mult: de la 1749 
până la 1832. Asta spune tot. Căci asta însemnează că în fiecare moment al 
vieţii el s'a realizat. Si s'a realizat după dimensiunile ființei lui din fiecare 
moment, complet. Fără rămășiță; fără cenuşă. Se poate, deci, vorbi de o 
»evolutie” a operei lui si a fiinţei lui din punct de vedere al amplitudinei; nu 
se poate vorbi însă de o evoluţie a lui din punct de vedere a împlinirii. Căci, 
împlinindu-se în fiecare moment, el ar fi fost din punctul de vedere al 
realizării fiinţei lui lăuntrice tot asa de ,,perfect”, — oricând ar fi încetat să 
trăiască: la 8, la 25 sau la 80 de ani. Asta însemnează un om fără evoluţie. 

Dar tocmai de aceea un OM. Istoria vieţii spirituale a omenirii nu 
cunoaște o mai deplină si mai fără de păcat realizare a omului, asa cum l-au 
creat nouile idealuri ale Renașterii, de cum a fost Goethe. Eu am încercat pe 
vremuri — și încercarea merită a fi reluată de oameni care cunosc şi mai 
multă cabală, dar mai ales și mai multă ebraică decât mine — să găsesc 
cheia dramei lui Faust în cabala iudaică; luând ca punct de plecare vestitul 
Hexeneinmaleins din Faust I. Ce voiam eu să obţin — și intuitiv sunt sigur 
mai mult ca oricând astăzi că am obţinut — era să găsesc drumul în spre 
rădăcinile acelui om al renașterii, cu care noi, răsăritenii, nu ne-am putut 
identifica nici odată şi către care mă îndemna să merg, în afară de structura 
pronunţat eroică, „daemonică” a lui Goethe, texte precise în legătură cu 
predilectia lui pentru Spinoza — singurul „european” pe care nu numai că 
nu-l asimilez, dar nici nu-l ,,inteleg’ — si pentru francmasonerie 
(Rosenkraenzlertum). 

Astazi stim ce este acest om: parte a cosmosului, dar in acelas timp 
centru al lui, pentru că il răsfrânge. Astăzi stim ce vrea acest OM: unitatea 
vieţii lui si celei a cosmosului. Pentru ca el insus să se realizeze în ceea ce 
este el ca parte a cosmosului: devenire. Nu devenire către ceva; ci, aşa cum 
e cosmosul, vecinică devenire, devenire în sine, devenire pură. Acest OM, 


care poate fi tot ce poate fi ca om, pentru că nu cunoaște nimic afară de 
cosmos, a fost realizat de Goethe în toată plinătatea lui. In fiecare moment 
al vietii; cu fiecare ,,creatie” literara sau altfel a lui; mai exact, cu fiecare 
imagine a fiinţei lui, răsfrântă numai în scris. 

Realizare desăvârşită şi convinsă a Omului Renașterii, Goethe a fost 
totuși mai mult decât atât. Desigur: dacă 


Des Menschen Leben... 

...hat wohl einen Anfang, hat ein Ende, 

Allein ein Ganzes ist es nicht, 
(Pandora) 


ea poate totuși participa la TOT. Goethe știa însă că TOTUL acesta nu e 
tot. Că dincolo de acest TOT mai e CEVA, către care însă natura noastră 
omenească mărginită ne interzice accesul. Poate că a aflat-o târziu, căci 
Faust e deja bătrân când ne-o spune; o spune însă categoric: 


Nach druben ist die Aussicht uns verrannt; 
Tor, wer dorthin die Augen blinzelnd richtet, 
Sich tiber Wolken seinesgleichen dichtet! 
Er stehe fest und sehe hier sich um. 


Clar. Dar si dramatic. 


„Er stehe fest, und sehe hier sich um” este un program. Când însă același 
Faust stie ca 


Ddmonen... wird man schwerlich los, 
Das geistig-strenge Band ist nicht zu trennen, 


atunci programul lui Goethe închide in el o renunțare. lar in aceasta 
renunțare stă toată tragedia Omului Renașterii. 

Kant avea desigur, în fond, aceleași convingeri. Și el om al Renașterii, 
închizând (alături cu Goethe) o perioadă a spiritualităţii omeneşti si nu, cum 
se pretinde, deschizând una, recunoștea existenţa unei lumi închise puterilor 
noastre. Dar Kant este mai puţin uman. Fiinţa lui sângeră mai superficial. 
Drama lui îl apasă asa de putin, încât își permite să escamoteze dificultățile. 
Prin „Critica Ratiunii Practice”. 

Atitudine, înainte de toate, comodă; lenesa; si prostească. Pentru că își 
închipuia că poate sugruma frământarea metafizică, ridicând ea singură, 


printr'o simplă hotărîre, păcatul care, prin voia lui Dumnezeu, apasă asupra 
noastră dela începutul lumii. 

Goethe nu. Goethe este eroic, dar şi umil. Goethe este OM al Renașterii; 
şi ca Om al Renașterii va face tot ce îi cade în sarcină si în putință. Nici 
chiar cutezanta de a înfrunta pe Dumnezeu sau de a deveni el Dumnezeu, 
aşa de caracteristică acestei structuri spirituale, nu-i e străină 
(„Prometheus”). 

Dar Goethe, care cunoaște limitele omului, devine — vă aduceţi aminte! 
— un fel de ministru la curtea unui Mare Duce, iar Faust — adică tot 
Goethe — sfârşeşte mantuit de „das ewing Weibliche”, sfânta cuvântare 
înspre Dumnezeu. 

... Acum o sută de ani, Goethe a deschis o poartă căreia noi abia astăzi ne 


îndemnăm a-i trece pragul. [72] 


[7a]t ...înspre o stăpânire a cosmosului fără ajutorul divinității... (Curs 
de filosofie a religiei, 1924-1925, X.3) 


About this digital edition 


This e-book is in the public domain as there are more than 70 years after 
the death of author Nae Ionescu (1890-1940). 

Anyone can use this public domain work without obtaining permission, 
but no one can ever own it. 

You are free to use this e-book for any purpose (including commercial 
exploitation). 


